title: Suzy Parker

text: Suzy Parkerin sisko oli kuuluisa huippumalli Dorian Leigh, joka esitteli hänet Eileen Fordille, kun hän oli 14-vuotias. Parkerista tuli Coco Chanelin tunnuskasvo. Parkerin väitetään olleen ensimmäinen malli, joka ansaitsi yli 100 dollaria tunnilta ja 100 000 dollaria vuodessa.


title: Suzy Parker

text: Suzy Parker teki elokuvadebyyttinsä elokuvassa "Rakastunut Pariisissa" (1957). Muita hänen tähdittämiään elokuvia ovat "Laivasto riemulomalla" (1957), "Yksinäisiä sydämiä" (1958), "Kaikki unelmani" (1959), "Vihollisen armoilla" (1960), "Kauhukammio" (1966) sekä sivuroolit televisiosarjoissa "Tarzan" ja "Hämärän rajamailla".


title: Suzy Parker

text: Parker otti kolmannen aviomiehensä Bradford Dillmanin sukunimen, ja hänet tunnettiin eläkkeelle jäädessään nimellä Suzy Parker Dillman. Parkerilla oli neljä lasta, yksi toisen aviomiehen Pierre de la Sallen kanssa ja kolme Dillmanin kanssa.


title: Out of Control

text: Out of Control on Peter Crissin julkaisema albumi vuodelta 1980. Hänet oli juuri erotettu KISSistä. Albumi myi erittäin heikoisti. Albumilta julkaistiin singlenä myös kappale "I Found Love". Out of Control julkaistiin CD:nä vuonna 1997.


title: Rudolph Valentino

text: Rudolph Valentino (oik. Rodolfo Alfonso Raffaello Piero Filiberto Guglielmi di Valentina d’Antonguolla; 6. toukokuuta 1895 Castellaneta, Italia – 23. elokuuta 1926 Manhattan, New York) oli italialaissyntyinen Hollywood-näyttelijä. Hänen lempinimensä oli ”The Great Latin Lover” (Suuri latinalainen rakastaja). Hän oli mykän elokuvan suurimpia miestähtiä. Häntä pidetään ensimmäisenä miestähtenä, josta tuli seksisymboli.


title: Rudolph Valentino

text: Rudolph syntyi Castellanetan kaupungissa Italiassa keskiluokkaiseen perheeseen. Hänen äitinsä oli ranskalainen ja isänsä italialainen. Hänellä oli kolme sisarusta, yksi isoveli, yksi pikkusisko ja isosisko, joka kuoli jo lapsena.


title: Rudolph Valentino

text: Hänellä oli ongelmia koulussa, mihin yhtenä syynä saattoi olla isän kuolema pojan ollessa vasta 11-vuotias. 15-vuotiaana hän haki sotilaskouluun, mutta häntä ei huolittu fyysisten ominaisuuksien takia.


title: Rudolph Valentino

text: Asuttuaan Pariisissa vuoteen 1912 Valentino lähti 18-vuotiaana Yhdysvaltoihin ja saapui New Yorkiin Ellis Islandille joulupäivänä 1913. Hän löysi itselleen tanssijantöitä ja toimi muun muassa "Taxi Dancerina" eli miehenä, joka tanssii naisten kanssa maksusta. Rudolph liittyi operettiryhmään, jonka mukana hän matkusti Utahiin ja sieltä San Franciscoon, jossa hän tapasi näyttelijä Norman Kerryn. Kerry houkutteli Valentinoa kokeilemaan uraa elokuvissa. Vuonna 1919 hän esiintyi pienissä rooleissa lukuisissa elokuvissa. Samana vuonna hän solmi avioliiton näyttelijätär Jean Ackerin kanssa. Avioliitto päättyi kuitenkin eroon vuonna 1923, ja Acker paljastui myöhemmin lesboksi.


title: Rudolph Valentino

text: Elokuva "Sheikki" (The Sheik) tuli ensi-iltaan vuonna 1921, ja se oli suuri niin kaupallinen kuin arvostelumenestyskin ja teki Valentinosta tähden. Vuonna 1922 Valentino meni naimisiin Natacha Rambovan kanssa ja joutui vankilaan kaksinnaimisesta, sillä avioero Ackerista ei ollut vielä selvä. Vuonna 1923 hän meni viimein naimisiin laillisesti Natacha Rambovan kanssa vain pari viikkoa edellisen avioliiton virallisen päättymisen jälkeen. Hän oli kuitenkin tässäkin avioliitossa uskoton tapaillen muun muassa puolalaista näyttelijätärtä Pola Negriä. Avioliitto päättyi eroon vuonna 1926. Erilaiset skandaalit eivät vaikuttaneet hänen uraansa, ja hän oli yksi Hollywoodin suurimmista tähdistä aina kuolemaansa saakka.


title: Rudolph Valentino

text: 15. elokuuta 1926 Valentino sairastui äkillisesti New Yorkissa, ja hänet vietiin sairaalaan. Häneltä leikattiin puhjennut mahahaava. Hän näytti jo toipuvan, kun hän sai verenmyrkytyksen ja kuoli kahdeksan päivän kuluttua vain 31-vuotiaana. Tieto kuolemasta otettiin maailmalla vastaan järkyttyneenä, ja naisten kerrottiin pyörtyilleen uutisen kuultuaan. Joidenkin naisten kerrottiin jopa surmanneen itsensä Rudolphin kuoleman takia. Hänen hautajaisiinsa New Yorkissa kaduille kerääntyi jopa 100 000 ihmistä. Pola Negri aiheutti kohua kaatumalla hysteerisenä arkun päälle. New Yorkista Valentinon arkku vietiin Kaliforniaan, jossa järjestettiin toiset hautajaiset ja jonne hänet myös haudattiin.


title: Ärrä-Cup

text: Ärrä-Cup on jokavuotinen Helsingissä pelattava jääkiekon harjoitusturnaus. Ärrä-cup pelataan aina pari viikkoa ennen SM-liigakauden alkua Hartwall-Areenalla. Turnauksen nimi on ollut nykyisensä vuodesta 2000 lähtien. Vuonna 1999 turnaus pelattiin nimellä Ravi-Hockey Tournament.


title: Ärrä-Cup

text: Ensimmäinen turnaus Hartwall-Areenalla pidettiin jo vuonna 1997 eli valmistumisvuonna. Tuolloin turnauksesta käytettiin nimiä SAS Jackpot Cup ja Hartwall Areena Cup. Seuraavana vuonna kilpailun nimi oli SAS Cup. Ärrä-cupiin on aina osallistunut neljä joukkuetta. Joukkueet pelaavat aluksi välieräottelut, joiden voittajat pelaavat finaalissa ja häviäjät pronssiottelussa. Näin otteluja kertyy kaikille kaksi. Vuonna 2007 turnauksen voitto meni Ilvekselle, joka kukisti loppuottelussa Jokerit lukemin 2–0. Pronssia otti Pelicans.


title: Let Me Rock You

text: Let Me Rock You on Peter Crissin kolmas studioalbumi, joka julkaistiin toukokuussa 1982. Albumia ei julkaistu Yhdysvalloissa ennen vuotta 1997, kun se julkaistiin CD:nä. Tuottajana toimi Vini Poncia, joka oli tuottanut hänen aiemman sooloalbumin vuodelta 1978.


title: Francisco Fernández

text: Francisco Fernández tarkoittaa seuraavia henkilöitä:


title: Asemanseutu (Kempele)

text: Asemanseutu on Kempeleen keskustaajaman läheisyydessä, seututien 847 itäpuolella sijaitseva asuinalue Pohjanmaan radan varrella.


title: Asemanseutu (Kempele)

text: Alueella sijaitsevat muun muassa kunnantalo sekä Kempeleen rautatieasema, jossa matkustajaliikenne alkoi uudestaan 20. kesäkuuta 2016.


title: Asemanseutu (Kempele)

text: Alueen rakennukset koostuvat kerros-, rivi- ja omakotitaloista.


title: Pontiac

text: Pontiac oli yhdysvaltalainen General Motors -konsernin automerkki. Ensimmäiset Pontiacit tulivat markkinoille Pohjois-Amerikassa vuonna 1926. GM lopetti Pontiacin toiminnan 31.10.2010.


title: Pontiac

text: Pontiac-tuotenimeä käytti ensimmäisenä, vuonna 1906, hevosvaunuja valmistanut Pontiac Spring & Wagon -niminen yritys, joka yhdistyi vuonna 1908 Oakland Motor Companyn kanssa. Yritys nimettiin Oakland Motor Car Companyksi, ja sen toimipaikkana oli Pontiacin kaupunki Michiganissa, joka oli saanut nimensä intiaanipäällikkö Pontiacin mukaan. Yritys valmisti Cartercar-merkkistä autoa, kunnes General Motors (GM) osti yrityksen vuonna 1909.


title: Pontiac

text: Pontiacin, kuten monien muiden GM:n automerkkien, tila ei ollut vuoden 2008 talouskriisin myllerryksessä kovin valoisa. Varsinkin suurten autojen myyntiluvut olivat Yhdysvalloissa laskussa. GM:n johto ilmoitti joulukuussa 2008 keskittyvänsä yhä enemmän päämerkkiensä Chevroletin, Buickin, GMC:n ja Cadillacin tukemiseen Pontiacin jäädessä syrjään. General Motors aikoi markkinoida Pontiacia jatkossa lähinnä erikoismallina.


title: Kovan onnen kundi

text: Kovan onnen kundi ("My Name Is Earl") on yhdysvaltalainen Emmy-palkinnon voittanut komediasarja, jonka on luonut Greg Garcia. Sarjaa tuotti 20th Century Fox Television. Pääosissa näyttelivät Jason Lee ja Ethan Suplee. Suomessa sarjaa on esitetty televisiokanavilla Sub ja MTV3. Sarjassa ilmestyi 4 tuotantokauden aikana yhteensä 96 jaksoa.


title: Luleå HF

text: Luleå Hockey tai Luleå HF on ruotsalainen jääkiekkoseura Luulajasta, joka pelaa maan korkeimmalla sarjatasolla SHL:ssä. Seura on perustettu 1977 nimellä GroKo Hockey. Joukkue syntyi kahden luulajalaisen jääkiekkoseuran, IFK Luleån ja Luleå SK:n yhdistyttyä. Seuran nimi vaihdettiin nykyiseksi v. 1979. Ruotsin mestaruuden joukkue on voittanut v. 1996.


title: Tuulten viemää

text: Tuulten viemää on Kaija Koon toinen studioalbumi, joka ilmestyi vuonna 1993. Albumia on myyty yli 175 000 kappaletta, ja se on Suomen kaikkien aikojen seitsemänneksi myydyin albumi. Suurimman hitin ”Kuka keksi rakkauden” lisäksi singleinä julkaistiin kappaleet ”Niin kaunis on hiljaisuus”, ”Hanat aukeaa”, Tule lähemmäs beibi” ja ”Kylmä ilman sua”. Levy sai Vuoden albumi -Emman vuonna 1993.


title: Tuulten viemää

text: "Tuulten viemää" -levyn juhlapainos julkaistiin vuonna 2012 uudelleen osana Platinaklassikko-sarjaa.Vuonna 1994 julkaistussa juhlapainoksessa ovat mukana myös seuraavat kappaleet:Muusikot


title: Tuulten viemää

text: Tuotanto


title: Isko (nimi)

text: Isko on suomalainen miehen etunimi. Se on Isak (=hän nauraa)-nimen länsisuomalainen muoto. Iskolla on Suomessa nimipäivä 19. joulukuuta. Nimipäivästä huolimatta Isko on jäänyt todella harvinaiseksi nimeksi.


title: Isko (nimi)

text: Vuoden 2012 loppuun mennessä nimi Isko on annettu Suomessa noin 110 henkilölle. Eri vuosikymmeninä syntyneitä heitä on seuraavat määrät:


title: Jan van Eyck

text: Jan van Eyck (n. 1390 Maaseik – 1441 Brugge) oli flaamilainen taidemaalari Flanderissa, nykyisen Belgian alueella.


title: Jan van Eyck

text: Jan van Eyckin elämän varhaisvaiheista ei ole luotettavaa tietoa. Hänet nimitettiin Hollannin kreivi Johan Baijerilaisen hovimaalariksi Haagiin vuonna 1422. Kreivin kuoleman jälkeen vuonna 1425 hän muutti Bruggeen. Siellä van Eyck pääsi vauraan ja taiteistaan kuuluisan Burgundin herttuakunnan keskukseen. Hän toimi Burgundin herttua Filip Hyvän hovimaalarina ja diplomaattina. Hän kuoli 1441, jolloin hänet haudattiin Bruggen Pyhän Donatiuksen kirkkoon. Hauta tuhoutui kirkon hävityksen yhteydessä 1799.


title: Jan van Eyck

text: Van Eyck on kaikkein kuuluisin niistä flaamilaisista maalareista, jotka mullistivat Italialaisen varhaisrenessanssin taiteilijoiden ohella eurooppalaisen maalaustaiteen 1400-luvulla. Flaamilaisen taiteen merkittävin ansio oli taulumaalauksen kehittäminen. Sen lähtökohdat olivat kirjankuvituksessa, josta oli tullut merkittävä varhaisen käsiteollisuuden ala 1300–1400-luvuilla.


title: Jan van Eyck

text: Toinen merkittävä uudistus oli öljyvärimaalauksen kehittäminen varhaisemman temperavärien käytön sijasta. Hitaasti kuivuvat öljyvärit mahdollistivat vaiheittaisen työskentelyn, jolloin korjauksiin ja lisäyksiin oli enemmän mahdollisuuksia.


title: Jan van Eyck

text: Van Eyckin maalauksissa nämä uudet piirteet yhdistyivät poikkeuksellisella tavalla. Hänen kuvansa ovat täynnä pieniä yksityiskohtia ja niissä näkyy erityinen kiinnostus valon ja varjon kuvaamiseen. Toisaalta van Eyckin teokset jatkavat myöhäiskeskiajan maalaustaiteen voimakkaan symbolista perintöä. Jokaisella yksityiskohdalla on tehtävänsä, joskin ne sulautuvat arkipäivän kuvastoon tavalla, joka tekee niiden tulkinnasta vaikeaa.


title: Jan van Eyck

text: Jan van Eyckin säilyneet maalaukset ovat runsassymbolisia uskonnollisia kuvia tai sitten yksinkertaisilta vaikuutavia arkipäivän kuvauksia. Kummassakin luokassa keskustelut kuvien tulkinnasta ovat olleet poikkeuksellisen kiihkeitä.


title: Jan van Eyck

text: Giovanni Arnolfinin ja hänen vaimonsa muotokuva, "Arnolfinin perhe" (1434), on miniatyyrimäisen tarkka esitys hyvin toimeentulevasta porvarillisesta avioparista. Se on kuitenkin 1900-luvulla tullut tunnetuksi taidehistorioitsija Erwin Panofskyn luoman ikonologisen analyysin mallikappaleena. Panofskyn mukaan kyseessä oli salainen avioliitto, jonka todistajana oli taustan peilistä heijastuva taiteilija. Joka tapauksessa teoksessa yhdistyvät uskonnolliset symbolit, kuten Kristuksen kärsimysnäytelmä peilin kehyksessä, maallisiin ja arkipäiväiseen kuvastoon.


title: Jan van Eyck

text: "Gentin alttari" (1432) puolestaan edustaa Jan van Eyckin uskonnollista symbolismia. Hän teki alttarikaapin veljensä Hubert van Eyckin (k. 1426) aloittaman työn pohjalta. Alttarin keskellä on Jumalan karitsa, jonka rinta vuotaa verta. Sen ympärille rakentuu Jeesuksen, Neitsyt Marian ja Johannes Kastajan ympärille Raamatun ja kirkon historian keskeisiä tapahtumia.


title: Jan van Eyck

text: Myös "Kansleri Rolinin madonna" -teoksen (n.1433-1434) symboliikka on poikkeuksellisen monitulkintaista. Siinä van Eyck leikittelee perspektiivillä. Etualalla ovat Filip Hyvän kansleri, Neitsyt Maria ja Jeesus-lapsi tämän sylissä. Heidän takanaan avautuu maisema, jonka voi tulkita maallisen valtion Augustinuksen Jumalan valtion rinnakkain esittämiseksi mutta yhtä hyvin tarkaksi kuvaukseksi 1400-luvun kaupungista.


title: Jan van Eyck

text: Ensimmäisen Jan van Eyckin elämäkerran laati Bartolomeo Fazzio jo 1455–1456. Siinä van Eyckia ylistettiin hänen maalaustekniikkansa ansiosta. Tämän jälkeen hänen maalauksensa kuitenkin lähes unohtuivat, kunnes ne löydettiin uudelleen 1800-luvun lopulla. Tällöin van Eyckia ja hänen aikalaisiaan kutsuttiin "flaamilaisiksi primitivisteiksi", joiden maine liittyi osittain keskiaikainnostukseen. Flanderin maalarit nähtiin keskiajan ja uuden ajan rajalla eläneiksi uudistajiksi.


title: Jan van Eyck

text: Van Eyckin ja muiden Flanderin maalarien merkitys kasvoi entisestään Johan Huizingan klassikkoteoksessa "Keskiajan syksy" (1919), jossa maalaustaide alkoi symboloida koko Burgundin herttuakunnan asemaa kahden aikakauden välissä.


title: Super Six

text: Super Six voi tarkoittaa seuraavia asioita:


title: Scott Adkins

text: Scott Adkins (s. 17. kesäkuuta 1976 Sutton Coldfield, Länsi-Midlands, Englanti) on englantilainen näyttelijä. Hän on esiintynyt muun muassa televisiosarjoissa "Kymppikerho" (Ed Russellin rooli) ja "Holby Cityn sairaala" (Bradley Hume). Adkins on näytellyt myös hongkongilaisissa elokuvissa. Hänellä on kolmannen asteen musta vyö taekwondossa ja musta vyö potkunyrkkeilyssä.


title: Scott Adkins

text: Adkins opiskeli näyttelemistä Sutton Coldfield Collegessa. Myöhemmin hän sai paikan Webber Douglas Academy of Dramatic Artista, mutta ei suorittanut kurssia loppuun.


title: Scott Adkins

text: Adkins sai lopulta ensimmäisen televisioroolinsa vuonna 1998, rikossarjassa "Dangerfield". Sittemmin hän sai enemmän televisiorooleja brittisarjoissa "City Central" ja "Tohtorit". Lopulta 2000-vuosikymmenen alussa hän päätyi Hongkongiin, jossa Adkins sai kaksi elokuvaroolia. Ensimmäisessä elokuvassaan hän esitti henkivartijaa Jackie Chanin elokuvassa "Vahingossa vakoojaksi". Toisessa hänellä oli hieman näkyvämpi rooli elokuvassa "Extreme Challenge". Adkins esiintyi vielä hongkongilais-yhdysvaltalaisessa Tsui Harkin ohjaamassa "" elokuvassa.


title: Scott Adkins

text: Hongkongilaiselokuvien jälkeen Adkins palasi takaisin Britanniaan saatuaan vierasrooleja draamasarjoista "EastEnders" ja "Kymppikerho". Sarjojen aikana Adkins teki myös muutamia elokuvarooleja. Aluksi hänellä oli rooli suoraan videolle julkaistussa toimintaelokuvassa "Special Forces" ja hieman pienempi rooli Jackie Chanin pääosaa esittämässä "Kultainen medaljonki". Ennen viimeisiä esiintymisiään Kymppikerhossa, Adkinsillä oli pieni rooli elokuvassa "Danny the Dog", jossa hän tappeli kolmen muun näyttelijän kanssa Jet Litä vastaan.


title: Scott Adkins

text: Adkins alkoi saada enemmän tunnettavuutta ja hän esiintyi vuonna 2006 muun muassa yhdessä Steve Martinin ja Jason Stathamin kanssa elokuvassa "Vaaleanpunainen pantteri". Samana vuonna hänen ensimmäinen merkittävä elokuvarooli oli Yuri Boyka elokuvassa "Teräskehä 2". Elokuvan jälkeen hänet nähtiin jälleen brittisarjan parissa "Holby Cityn sairaala".


title: Scott Adkins

text: Sarjan jälkeen Adkinsillä oli pienirooli Matt Damonin ja Julia Stilesin pääosaa esittämässä elokuvassa "Medusan sinetti". Adkinsillä oli myös mahdollisuus esiintyä Jean-Claude Van Dammen elokuvissa "Second in Command" ja "Until Death", mutta hän kieltäytyi rooleista. Sitä vastoin Adkins otti vastaan Karpin roolin Van Dammen tähdittämässä elokuvassa "". Elokuvan aikana kaksikolla oli yhteinen tappelukohtaus.


title: Scott Adkins

text: Vuonna 2009 Adkins esiintyi isomman tuotannon elokuvassa "", jossa hän esiintyi elokuvan loppupuolella merkittävässä roolissa. Hänellä oli myös pienirooli brittiläisessä elokuvassa "The Tournament", jossa Adkinsillä oli tappelukohtaus Kelly Hun kanssa. Samana vuonna Adkins sai ensimmäisen varsinaisen elokuvapääroolinsa "Ninja" elokuvassa.


title: Scott Adkins

text: 2010-luvulla Adkins alkoi saada enemmän päärooleja, sekä hieman nimekkäämpiä näyttelijöitä rinnalleen. Hän uusi roolinsa Yuri Boykana elokuvan kolmannessa osassa "". Adkins esiintyi myös toisen kerran yhdessä Van Dammen kanssa elokuvassa "Assassination Games". Elokuvan jälkeen Adkins sai pääroolin elokuvasta "Re-Kill", jonka tuotti After Dark Films. Adkinsin rooli kasvoi vain entisestään elokuvassa, johon tehtiin lisäkuvauksia sen jälkeen, kun hänen julkistettiin tekevän sivuroolin elokuvassa "The Expendables 2", jossa hän tulisi esiintymään jälleen Van Dammen kanssa, sekä muiden toimintatähtien kanssa, kuten Sylvester Stallone ja Bruce Willis. Hänen ilmoitettiin tekevän myös aiemmin pääroolin "" elokuvassa, jossa hän tulee näyttelemään jälleen Van Dammen ja Dolph Lundgrenin kanssa. Marraskuussa 2011 Adkins ilmoitettiin tekevän pääroolin myös Eduardo Rodriguezin ohjaamassa ja Joel Silverin tuottamassa elokuvassa "El Gringo".Adkins syntyi Sutton Coldfieldissä lähellä Birminghamia teurastaja sukuun. Hänellä on kaukaisia sukujuuria Espanjaan iso iso isoäitinsä myötä. Hän kiinnostui kamppailulajeista 10-vuotiaana oltuaan isänsä ja vanhemman veljensä Craigin mukana paikallisessa Judo seurassa. Sittemmin 13-vuotiaana hän kiinnostui yhä enemmän kamppailulajeista idoliensa Bruce Leen, Jackie Chanin ja Jean-Claude Van Dammen myötä. Sittemmin 14-vuotiaasta lähtien Adkins on harjoitellut taekwondoa ja saavutti 19-vuotiaana mustan vyön. Hän on harjoitellut 16-vuotiaasta lähtien myös potkunyrkkeilyä, josta omaa mustan vyön. Näiden ohella Adkins on harjoitellut myös hieman jujutsua, judoa, karatea, ninjutsua, wushuta, krav magaa, capoeiraa, jeet kune dota ja voimistelua.


title: Restriktioentsyymi

text: Katkaisuentsyymi eli restriktioentsyymi tai restriktioendonukleaasi on entsyymi, joka toimii DNA-juosteen katkaisussa. Katkaisuentsyymejä on kutsuttu myös bioleikkureiksi. Katkaisuentsyymeille on tyypillistä, että kukin niistä tunnistaa DNA-juosteesta tietyn nukleotidijärjestyksen ja katkaisee DNA-juosteen tietystä kohdasta. Katkaisukohta voi olla tunnistusjärjestyksen sisällä tai sen ulkopuolella. Katkaisuentsyymien vaikutuksesta katkaisukohtaan muodostuvat joko suljetut tai tylpät päät.


title: Restriktioentsyymi

text: Katkaisuentsyymien käyttöä ei vielä ennen 1970-lukua hallittu. Vuonna 1970 selvitettiin hemofilus-bakteerin katkaisuentsyymin toimintaperiaate.


title: Restriktioentsyymi

text: Katkaisuentsyymit ovat peräisin bakteereista ja niiden tehtävä on toimia osana bakteerien vastustuskykyä pilkkomalla bakteereille vierasta DNA:ta. Bakteerit suojautuvat omilta katkaisuentsyymeiltään metyloimalla kohdat, jotka niiden omat katkaisuentsyymit tunnistaisivat.


title: Restriktioentsyymi

text: Katkaisuentsyymit ovat tärkeitä työvälineitä geenitekniikassa, jossa niitä käytetään esimerkiksi irrotettaessa siirrettäviä geenejä eliöiden perimästä.


title: Nicolai Cleve Broch

text: Nicolai Cleve Broch (s. 1975) on norjalainen näyttelijä. Hän on opiskellut Norjan teatterikorkeakoulussa (Teaterhøgskolen) ja näytellyt useissa norjalaisissa elokuvissa. Hänen merkittävin roolinsa on päärooli TV-sarjassa "Mustamaalattu". Lisäksi hän on näytellyt elokuvassa "Max Manus". Brochin vaimo on vuodesta 2004 ollut näyttelijä Heidi Gjermundsen. Heillä on kaksi lasta, joista ensimmäinen on poika Jacob (s. 23. helmikuuta 2004).


title: Nicolai Cleve Broch

text: Syksystä 2005 Broch on näytellyt Norjan kansallisteatterissa (Nationaltheatret).


title: Ligaasit

text: Liittäjäentsyymi eli ligaasi ( "ligāre" – "sitoa yhteen", "liimata yhteen") on entsyymi joka kykenee nopeuttamaan kahden molekyylin yhteensitoutumisen luomalla uuden kemiallisen sidoksen, yleensä toisen kohdemolekyylin, tyypillisesti ATP:n kemiallisen alaryhmän hydrolyysin avulla. Yleisesti ottaen liittäjäentsyymi nopeuttaa seuraavaa reaktiota:


title: Ligaasit

text: tai joskus


title: Ligaasit

text: jossa pienet aakkoset kuvaavat kemiallisia alaryhmiä.


title: Ligaasit

text: Kaikkien liittäjäentsyymien EC-numero alkaa numerolla 6. EC-numerot määräytyvät eri liittäjäentsyymien nopeuttamien reaktioiden mukaan seuraavasti.DNA-juosteita yhteen muodostamalla kovalenttisia sidoksia juosteiden päiden välille. Toisessa yhteenliitettävässä päässä on oltava 5'-fosfaattiryhmä ja toisessa 3'-OH-ryhmä. Liittäjäentsyymit ovat tärkeitä geenitekniikan työvälineitä ja yleisimmin käytettävä T4-liittäjäentsyymi on peräisin kolibakteerista.


title: Ligaasit

text: Kuvassa kaksi DNA-juostetta ennen liittäjäentsyymin aiheuttamaa juosteiden yhteenliittymistä. Vapaat OH-ryhmät sijaitsevat punaisella merkityn juosteen ylemmän rihman oikeanpuolimmaisessa tymiinissä (T) ja sinisellä merkityn juosteen alemman rihman vasemmanpuolimmaisessa sytosiinissa (C). Vastaavasti vapaat fosfaattiryhmät sijaitsevat punaisella merkityn juosteen alemman rihman oikeanpuolimmaisessa guaniinissa (G) ja sinisellä merkityn juosteen ylemmän rihman vasemmanpuolimmaisessa guaniinissa.


title: Ligaasit

text: Liittäjäentsyymi yhdistää juosteet niin että sen tekemän liitoksen muodostavat toisen juosteen fosfaattiryhmä ja toisen juosteen OH-ryhmä. Lopputuloksena on ehjä kaksijuosteinen DNA-molekyyli.


title: Jarkko Tamminen

text: Jarkko Tamminen (s. 23. syyskuuta 1976) on suomalainen näyttelijä, ääninäyttelijä ja imitaattori.


title: Jarkko Tamminen

text: Tamminen suoritti ylioppilastutkinnon Kallion lukiossa. Armeijan käytyään hän pääsi opiskelemaan Ylioppilasteatterin ja Stella Polariksen improvisaatiokursseille. Keväällä 2003 hän pääsi neljännellä yrittämällä Teatterikorkeakouluun. Hän valmistui sieltä näyttelijäksi keväällä 2008. Vuodesta 2010 hän on opiskellut laulua Compelete Vocal Institutessa.


title: Jarkko Tamminen

text: Tamminen osaa imitoida esimerkiksi Andy McCoyta, Aira Samulinia, Timo T. A. Mikkosta, Kaj Kunnasta, Tarja Halosta ja Iiro Seppästä. Tamminen on esiintynyt useassa televisiosarjassa esittämässä imitaatioitaan.


title: Jarkko Tamminen

text: Tammisen monipuoliset imitaatiotaidot tulivat kunnolla esille imitaatioshow Stars Show’ssa, joka pyöri syksyllä 2013 Linnanmäen Peacock-teatterissa. Siinä Tamminen imitoi yli 40 hahmoa, joista yli puolet olivat lauluimitaatioita Paula Koivuniemestä J.Karjalaiseen ja Robinista Antti Tuiskuun. Syksyllä 2014 esityksestä esitettiin lisäesityksiä. Keväällä 2015 Nelosella esitettiin Tammisen imitaatioihin perustuvaa viihdeohjelmaa "Big Bang!"


title: Jarkko Tamminen

text: Stars Show sai jatkoa 2016 syksyllä, jolloin Tammisen ja Laura Voutilaisen yhteisshow nähtiin Oulussa, Kuopiossa, Lahdessa, Jyväskylässä, Tampereella ja Turussa. Kiertue huipentui Maailman Suurimpaan Imitaatioshowhun Stars Show XXL:ään Hartwall Arenalle, jossa nähtiin myös useita vierailevia esiintyjiä. Stars Show XXL nähdään syksyllä 2017 televisiosarjana MTV3-kanavalla.


title: Jarkko Tamminen

text: Tamminen on toiminut myös dubbaajana lukuisissa animaatioelokuvissa ja -sarjoissa. Hän aloitti dubbauksen jo 15-vuotiaana Disneyn "Peter Panissa". Hän on myös ohjannut dubbauksia, joista suurin työ on "Pienen merenneidon" uusi jälkiäänitys keväällä 1998. Hän teki VR:lle kuulutuksia vuoden 2015 kesän aikana, osana VR:n "junakesäylläreitä". Tamminen toimii myös tällä hetkellä NRJ- ja Nostalgia-radiokanavien kanavaäänenä.


title: Jarkko Tamminen

text: Tamminen on näytellyt sekä teattereissa että elokuvissa ja televisiosarjoissa. Hän esiintyi myös kesällä 2007 UIT:n revyyssä "Da Lintsi -koodi". Vuonna 2009 hänellä oli päärooli Melchiorina Helsingin Kaupunginteatterin musikaalissa "Spring Awakening". Tammisella on myös rooli elokuvassa "Vares – Uhkapelimerkki" (2012).


title: Korppikotkat

text: Korppikotkat ovat Vanhan maailman päiväpetolintuja, jotka kuuluvat useisiin eri sukuihin haukkojen heimossa. Aasian ja Afrikan korppikotkat ovat haaskansyöjiä, eli ne käyttävät ravintonaan luonnollisesti kuolleiden tai petoeläinten tappamien eläinten raatoja. Ne ovat aktiivisimmillaan päivän kuumimpaan aikaan, jolloin ne pystyvät liitämään aavikon ylle nousevien kuumien ilmavirtausten ja vuoriston pyörretuulten kannattamana. Kun korppikotka näkee haaskan, se lentää kehässä alemmaksi. Lähistön toiset yksilöt huomaavat tämän ja lentävät lähemmäksi.


title: Korppikotkat

text: Korppikotkien sosiaalinen käyttäytyminen vaihtelee. Esimerkiksi hanhikorppikotka, jota tavataan Euroopassa ja Aasiassa, pesii usein monien satojen parien muodostamissa yhdyskunnissa. Pesät ovat vain muutaman metrin päässä toisistaan. Linnut lentävät ravintoa etsiessään jopa 150 kilometrin päähän yhdyskunnasta. Munkkikorppikotka taas elää pareittain ja pesii puissa tai kallionkielekkeillä omalla reviirillään hyvin kaukana muista pareista. Munkkikorppikotkat hankkivat ravintonsa huomattavasti lähempää pesäänsä ja syövät usein haaskan lisäksi eläviä saaliseläimiä.


title: Korppikotkat

text: Pikkukorppikotka on nimensä mukaisesti pienikokoinen. Höyhenpuku on etupäässä valkoinen. Lajia tavataan Pohjois-Afrikassa ja Lähi-idässä aavikoilla ja viljelysalueilla. Se ei pienen kokonsa vuoksi pysty kilpailemaan kookkaampien korppikotkien kanssa haaskoista.


title: Korppikotkat

text: Korppikotkia ei tule sekoittaa kondoreihin, joita tavataan Uudessa maailmassa.


title: Olipa kerran avaruus

text: Olipa kerran avaruus ("Il était une fois... l'Espace") on Albert Barillén ohjaama ranskalainen animaatiosarja, joka valmistui vuonna 1981. Albert Barillén Olipa kerran... -animaatiosarjojen toinen osa jatkaa siitä mihin "Olipa kerran ihminen" päättyi: ihminen maapallon tuhon uhkakuvien myötä päätyy avaruuteen. Sarjassa on 26 jaksoa, joista jokainen kestää noin 26 minuuttia. 90-luvulla Screenet Ay julkaisi 10 VHS-kasettia sarjasta suomenkielisellä jälkiäänityksellä, josta vastasi Golden Voice Oy. 2000-luvun puolella Pan Vision julkaisi sarjan kaikki jaksot uudelleen dubattuina DVD-boksilla.


title: Olipa kerran avaruus

text: Petri Hanttu, Jyrki Kovaleff, Mikko Kivinen, Kari Tamminen, Petteri Halmela, Johannes Laakio, Heljä Heikkinen, Annamari Metsävainio, Johanna Viksten


title: Rose Byrne

text: Mary Rose Byrne (s. 24. heinäkuuta 1979 Balmain, Sydney, Uusi Etelä-Wales) on australialainen näyttelijä. Hänen tunnetuimpia elokuviaan ovat muun muassa "Marie Antoinette", "Troija" ja "". Hän näytteli myös toista pääosaa draamasarjassa "Damages" (2007–2012).


title: Rose Byrne

text: Vuodesta 2002 alkaen Byrne on näytellyt Yhdysvalloissa ja Britteinsaarilla. Hän esitti Dorméta elokuvassa "". Tätä seurasivat muun muassa roolit elokuvissa "Linnan neidot" (2003) ja "Wicker Park" (2004). Wolfgang Petersenin ohjaamassa "Troijassa" (2004) Byrne näytteli Briseisin roolin. Vuonna 2005 hän oli mukana BBC:n televisiosarjassa "Casanova" ja seuraavana vuonna elokuvissa "The Tenants" ja "Marie Antoinette". Vuonna 2007 ilmestyi "28 viikkoa myöhemmin", jossa hän näytteli yhtä pääosista. Sen jälkeen hän on näytellyt muun muassa menestyneen "X-Men" -saagan elokuvissa "" (2011) ja "" (2016).


title: Rose Byrne

text: Byrnellä on irlantilaiset ja skotlantilaiset sukujuuret.


title: Harhaoppeja vastaan

text: Harhaoppeja vastaan () on nimitys, jota käytetään kahdesta varhaiskristillisestä harhaoppeja vastaan suunnatusta teoksesta:


title: Tammelan stadion

text: Tammelan stadion on Tampereella Tammelassa sijaitseva jalkapallostadion, joka avattiin vuonna 1931. Stadion toimii Veikkausliigassa pelaavan Ilveksen miesten joukkueen, Naisten Liigassa pelaavan Ilveksen naisten joukkueen sekä Kakkosessa pelaavien TPV:n ja Tampere Unitedin kotikenttänä. Stadionin kapasiteetti on 5 050 katsojaa.


title: Tammelan stadion

text: Nykyisen stadionin paikalle on tarkoitus rakentaa uudentyyppinen, niin sanottu hybridistadion, jossa yhdistyy asuminen ja täysimittainen jalkapallostadion yhtenäiseksi kokonaisuudeksi.


title: Tammelan stadion

text: Tammelan jalkapallohistorian lähtölaukaus koettiin, kun 1926 kaupunginvaltuuston päätöksen nojalla alettiin rakentaa pallokenttää alueelle. Rakennustyöt edistyivät rajallisten rahavarojen vuoksi hitaasti ja sitä vaikeutti entisestään 1920–1930-lukujen vaihteessa Suomea koetellut lama. Siksi pallokentän rakennustöitä tehtiinkin osittain kunnan lamantorjuntatoimenpiteinä järjestäminä varatöinä. Tammelan pallokenttä valmistui lopulta 1931 ja sai oman katsomon Kalevan puistotien puoleiselle sivustalle vuonna 1937. Pallokentän nurmi oli jo 1930-luvulla TUL:n mestaruussarjan ottelunäyttämönä. Vuonna 1993 pallokenttä sai nykyisen muotonsa, kun kentälle rakennettiin nykyiset katsomot sekä huoltotilat.


title: Tammelan stadion

text: Stadionilla pelattiin pääsarjajalkapalloilua viimeksi yhtäjaksoisesti vuosina 1993–1996 ja 1999–2004. Kaudella 2007 stadionilla pelattiin yksi pääsarjan ottelu Tampere United – TPS, joka päättyi tamperelaisten 3–0-voittoon. Vuonna 2009 Tampere Unitedin alhaiset katsojamäärät saivat joukkueen pohtimaan palaamisesta jälleen Tammelaan. Tämän johdosta Tampere United pelasi kokeilumielessä kaksi Suomen Cupin kotiottelua Tammelassa kaudella 2009 Pääsarjajalkapallo palasi takaisin Tammelaan kaudesta 2015, kun Ilves palasi 18 vuoden tauon jälkeen takaisin Veikkausliigaan pelaten kaikki ottelunsa Tammelassa.


title: Tammelan stadion

text: Tammelan stadionin yleisökapasiteetti on 5 000 katsojaa. Katsomot on katettu. Vuonna 2002 stadionin katsomoihin asennettiin 3 100 numeroitua kuppi-istuinta, joskin kuppi-istuimet poistettiin myöhemmin muista kuin pääkatsomosta. Stadionin pääkatsomo vetää 1 300, eteläkatsomo 1 500 ja päätykatsomot 864 katsojaa. Stadionilla on 1 200 luxin vahvuinen valaistus.


title: Tammelan stadion

text: Tampereen kaupunki suunnitteli nykyisen nurmen korvaamista lämmitetyllä kolmannen sukupolven tekonurmella. Tällä olisi pyritty parantamaan harjoittelumahdollisuuksia, sillä lämmitys takaisi sulan kentän miltei ympäri vuoden. Uutta tekonurmea olisi pitänyt alkaa rakentaa syksyllä 2009 jalkapallokauden päätyttyä, sillä vuonna 2008 kaupunki uusii Pyynikin urheilukentän vanhan hiekkatekonurmen. Syksyllä 2009 kävi ilmi ettei suunniteltuja kunnostamisia tehdä ainakaan ennen vuotta 2011.


title: Tammelan stadion

text: Tampereen kaupungin liikuntapalveluiden käyttöpäällikkö Matti Kaario esitti, että perinteinen Tammela tulisi purkaa asuintalojen tieltä. Liikuntapalveluiden verkostosuunnitelmassa esitettiinkin jalkapallostadionin siirtämisestä keskustasta Hakametsään samalla, kun uutta jäähallia esiteltiin keskustaan. Tampereen kaupunki asettui kuitenkin joulukuussa 2012 Tammelan stadionin kehittämisen taakse sulkemisen ja gryndaamisen sijasta. Tammelan stadionin kehittäminen kirjattiin Tampereen pormestari Anna-Kaisa Ikosen pormestariohjelmaan ja kehittämiseen nimettiin oma ohjausryhmä. Kehittäjinä toimisi mahdollisesti rakennuskonserni Lemminkäinen sekä Ilves. Marraskuussa 2013 avattiin suunnittelukilpailu, jonka lähtökohtana on 6 000 - 8 000 paikkainen moderni jalkapallostadion yhdistettynä asuin, liike- ja toimistotiloihin. Suunnittelukilpailun voittajaksi valittiin 1.10.2014 "Hattutemppu"-nimellä kulkenut ehdotus, jossa jalkapallokenttä käännettäisiin itä-länsi-suunntaisesta pohjois-etelä-suuntaan ja kerroskorkeuksiltaan vaihtelevat asuin- ja liikerakennukset sijoiteltaisiin Salhojankadun ja Kalevan puistotien varteen päätyjen jäädessä pelkästään katsomotiloiksi. Tammelan stadionin kehittämisen mahdollistava asemakaava hyväksyttiin Tampereen kaupunginvaltuustossa 11.4.2016 äänin 59-8.


title: Tammelan stadion

text: Yle uutisoi keväällä 2018, että Tammelan Stadionin rakentaminen voi alkaa vasta Helsingin Olympiastadionin remontin valmistuttua.


title: Tammelan stadion

text: Stadionin yleisöennätys on 5 490 katsojaa ottelussa TPV–HJK vuonna 1994.


title: L’Arc-en-Ciel

text: L’Arc-en-Ciel on japanilainen rockyhtye, joka on perustettu vuonna 1991. Sen kokoonpanon muodostavat Tetsuya ”Tetsu” Ogawa (basso), Hideto ”Hyde” Takarai (laulu), Ken Kitamura (kitara) ja Yukihiro Awaji (rummut). Aiemmin mukana olivat Tetsun ja Hyden lisäksi rumpalit Pero vuoteen 1992 ja Sakura 1992–1997. Kenin tilalla kitaraa soitti Hiro vuoteen 1992. Yhtyeen jokaisella tämänhetkisellä jäsenellä on pystyssä omat sooloprojektinsa.


title: L’Arc-en-Ciel

text: Yhtyeen nimi tarkoittaa ranskaksi sateenkaarta. Yhtye on alun perin Osakasta, mutta se on saavuttanut laajaa menestystä ja julkisuutta koko Japanissa. Sakura pidätettiin heroiinin hallussapidosta 1997. Sen jälkeen yhtye painui maan alle ja teki covereita muun muassa Marilyn Mansonin ja Nirvanan kappaleista.


title: L’Arc-en-Ciel

text: Yhtye on sittemmin noussut uudelleen suosioon, ja muun muassa vuonna 2004 sillä oli menestyksekäs Amerikan-kiertue. Yhtye tunnetaan laajasti myös kappaleestaan "Driver's High", joka on japanilaisen Great Teacher Onizuka -animen tunnusmusiikki.


title: Tosi rakkaus odottaa

text: Tosi rakkaus odottaa (engl. True Love Waits) on kansainvälinen kristinuskon piirissä syntynyt, Yhdysvalloista Suomeenkin levinnyt nuorisokampanja, jonka kantavana ajatuksena on pidättäytyminen seksuaalisesta kanssakäymisestä ennen avioliittoa. Kampanjaa perustellaan muun muassa avioliiton ja perheen tukemisella. Nuoria kehotetaan syvään sitoutumiseen, jonka liike katsoo luovan luottamusta, turvallisuutta ja avoimuutta. Kampanjan toimintaan kuuluu myös vapaaehtoinen kirjallinen lupaus.


title: Tosi rakkaus odottaa

text: Kampanja levisi Suomeen vuonna 1997, ollen kuitenkin profiililtaan matalampi kuin yhdysvaltalainen esikuvansa. Kampanja näkyi esitteinä ja esittelykojuina kristillisissä tapahtumissa sekä koulun uskonnontunneilla. Pidättyväisyyttä perustellaan muun muassa seksitaudeilla, raskaudenehkäisyllä, mielenterveydellä, avioliiton onnellisuudella sekä Raamatun jakeilla. Liikkeen tukijoita ovat Suomessa olleet useat Suomen evankelis-luterilaisen kirkon sisällä toimivat järjestöt ja vapaat kristilliset suunnat. Mukana ovat olleet muun muassa Helsingin NMKY, Kansan Raamattuseura, Suomen Evankelisluterilainen Kansanlähetys, Suomen Luterilainen Evankeliumiyhdistys (SLEY), Suomen Raamattuopisto, Opiskelija- ja koululaislähetys, Suomen teologinen instituutti, Suomen Helluntaiseurakunnat, Suomen Vapaakirkko, Suomen Adventtikirkko ja Suomen Metodistikirkko.


title: Tosi rakkaus odottaa

text: Tosi rakkaus odottaa -lupauksen allekirjoittaneita oli Suomessa vuoden 2002 loppuun mennessä 2 852. Tutkimuksen mukaan 87 prosenttia liikkeeseen liittyneistä on naisia.


title: Tosi rakkaus odottaa

text: Nuotta-lehti valmisti vuonna 2012 uuden 10 000 kappaleen painoksen Tosi rakkaus odottaa -vihoista.


title: Mesmerismi

text: Mesmerismi eli animaalinen magnetismi () on 1700-luvulla käytössä ollut Franz Mesmerin kehittämä hypnoosiin perustuva hoitomenetelmä.


title: Mesmerismi

text: Mesmerin näkemyksen mukaan maailmankaikkeuden täytti virtaavan nesteen tavoin käyttäytyvä hienojakoinen eteerinen aine eli "fluidium", jonka välityksellä kaikki kaukovaikutukset tapahtuivat. Fluidium sai myös ihmisen elimet toimimaan. Mesmer esitti tautien johtuvan fluidiumin virtausrytmeistä ja katsoi, että niitä voitiin parantaa magneettien avulla.


title: Dyskobolia Grodzisk Wielkopolski

text: Dyskobolia Grodzisk Wielkopolski ("Klub Sportowy Dyskobolia Grodzisk Wielkopolski") on jalkapalloseura Puolan Grodzisk Wielkopolskista. Vuoteen 2008 asti maan pääsarjassa pelannut seura pelaa tällä hetkellä neljännellä sarjatasolla myytyään sarjapaikkansa ja pelaajansa Polonia Warszawalle.


title: Suomen maakuntamuseot

text: Suomen maakuntamuseot ovat alueellisia keskusmuseoita, jotka ovat saaneet opetusministeriöltä maakuntamuseon statuksen. Niiden tehtävä on edistää, ohjata ja kehittää oman alueensa museotoimintaa sekä paikallisen kulttuuriperinnön ja kulttuuriympäristön hoitoa. Lisäksi maakuntamuseot harjoittavat omaa tutkimus-, näyttely- ja tallennustoimintaa ja saavat tehtäviensä hoitoon korotettua valtionosuutta. Jokaisessa museossa työskentelee alueellisesta toiminnasta vastaava maakuntamuseotutkija tai -amanuenssi.


title: Suomen maakuntamuseot

text: Yhteensä Suomessa on 21 kulttuurihistoriallista maakuntamuseota sekä yksi luonnontieteellinen maakuntamuseo, joiden verkosto kattaa Ahvenanmaata lukuun ottamatta koko maan. Maakuntamuseoiden toimialueena on yleensä koko maakunta, poikkeuksen muodostavat Lapin ja Uudenmaan alueiden museot. Järjestelmä luotiin opetusministeriön päätöksellä vuonna 1980, jolloin 20 maakunnallista museota nimitettiin maakuntamuseoiksi. Niistä Hämeen museo suljettiin 1998 ja sen toimintaa Pirkanmaan maakuntamuseona jatkaa Tampereella sijaitseva Museokeskus Vapriikki. Alkuperäisten maakuntamuseoiden lisäksi nimitys on annettu Kuopion kulttuurihistoriallisesta museosta omaksi yksikökseen vuonna 1985 erotetulle Kuopion luonnontieteelliselle museolle sekä viimeisimpänä 2008 Kokkolassa toimivalle K. H. Renlundin museolle. Vuonna 1980 Opetusministeriö nimesi maakuntamuseoiden lisäksi ensimmäiset aluetaidemuseot.


title: Gifu

text: Gifu () on Japanin Gifun prefektuurin pääkaupunki Honshūn saarella Chūbun tai Tōkain alueella. Se sijaitsee sisämaassa prefektuurin eteläosassa Nagarajoen varrella Nagoyan pohjoispuolella. Kaupungissa on 412 273 asukasta (vuonna 2017) ja sen pinta-ala on 203,60 neliökilometriä. Gifu on nimitetty yhdeksi Japanin ydinkaupungeista.


title: Gifu

text: Kaupungilla on ollut merkittävä rooli Japanin historiassa, sillä se sijaitsee aivan valtion keskiosassa. Sengoku-kaudella useat sotaherrat, kuten Oda Nobunaga, käyttivät aluetta tukikohtanaan yrittäessään hallita maata. Gifu jatkoi kukoistustaan maan yhdistymisen jälkeenkin ensin merkittävänä postiasemana Edo-kauden Nakasendō-tien varrella ja myöhemmin yhtenä Japanin muotikeskuksista. Kaupunki on käyttänyt hyödykseen alueen luonnonvaroja kehittääkseen sekä perinteisiä elinkeinoja, kuten "Mino-washin" valmistusta ja maataloutta, että matkailua, kuten merimetsokalastusta. Kinkavuori on yksi kaupungin tärkeimmistä symboleista. Sillä sijaitsevat kansallisesti suojeltu metsäalue ja Gifun linna, kopio Nobunagan aiemmasta linnasta.


title: Gifu

text: Kaksi tärkeää rautatielinjaa yhdistää Gifun muuhun Japaniin. JR Tōkain Tōkaidō-päälinja liittää kaupungin Nagoyaan. Kaupungista johtaa suora junayhteys myös Chūbu Centrairin kansainväliselle lentoasemalle.


title: Gifu

text: Gifun kaupunki sijaitsee Gifun prefektuurin eteläosassa Nōbin tasangon pohjoisreunalla. Kaupunki on kasvanut kuntaliitosten kautta, viimeksi vuonna 2006, kun Gifuun liitettiin Yanaizun kunta. Kaupungin maisema vaihteleekin keskustan tiiviisti rakennetusta alueesta reunamien persimonitarhoihin ja mansikkapeltoihin. Kaupungin pohjoisosassa kohoavat metsien peittämät vuoret, kun taas keskustamainen rakentaminen sijoittuu kaupungin eteläosaan. Koillisesta lounaaseen virtaava Nagarajoki jakaa kaupungin kahteen osaan. Suuri osa Gifusta sijaitsee Nagaran tulvatasangolla. Joen piirteiden takia tulvia syntyy herkästi rankkasateiden aikaan, mutta penkereitä on rakennettu veden hallitsemiseksi. Alueen rikas maaperä sopii hyvin viljelyyn.


title: Gifu

text: Kaupungin sää vaihtelee huomattavasti eri vuodenaikoina. Vuonna 2005 alhaisin lämpötila oli -3,8 astetta ja korkein 36,4 astetta. Keskilämpötila oli 15,9 astetta. Samana vuonna kaupungissa satoi yhteensä 1 451 millimetriä.


title: Gifu

text: Gifu sijaitsee hedelmällisellä Nōbin tasangolla. Kahdesta kaupungissa sijaitsevasta arkeologisesta kohteesta on löydetty todisteita siitä, että kaupungin ympäristössä on ollut asutusta jo esihistoriallisella ajalla. Ryōmonjista ja Kotozukasta on löydetty suuret, Yayoi-kauden loppupuolella riisinviljelyn alkuaikoina rakennetut hautakummut. Yhteiskunnan vakiintuessa alueelle alkoi syntyä pysyvää asutusta ja paikalle perustettiin Inokuchin kylä, josta tuli lopulta myöhemmin nykyinen Gifun kaupunki.


title: Gifu

text: ”Hallitse Gifua niin hallitset Japania” oli yleinen sanonta Sengoku-kaudella 1400–1500-luvuilla, koska Gifun keskeinen sijainti teki siitä hyvän tukikohdan daimioille, jotka yrittivät saada Japanin hallintaansa. Yli 200 vuoden ajan Minon provinssi, johon Gifu kuului, oli vaikutusvaltaisen Toki-klaanin vallassa. Sengoku-kaudella vuonna 1542 klaanin vasalli Saitō Dōsan kuitenkin kapinoi herrojaan vastaan ja otti Minon provinssin haltuunsa. Hän rakensi Inabayaman linnan Inabavuoren huipulle ja aloitti sieltä yrityksensä Japanin yhdistämiseksi.


title: Gifu

text: Dōsanin valtakauden aikana hänen tyttärensä Nōhime meni naimisiin viereisen Owarin provinssin daimion Oda Nobunagan kanssa. Tavoitteena oli yhdistää sukujen valta. Nobunagalla oli sama visio Japanin yhdistämisestä kuin Dōsanilla, mutta hän kapinoi ja syrjäytti Dōsanin 1500-luvun puolivälissä, aivan kuten Dōsan oli tehnyt aiemmin. Nobunagan hallituskaudella alue sai nykyisen nimensä. Keskusteltuaan buddhalaisen papin kanssa Nobunaga nimesi kylän ja ympäröivän Minon provinssin Gifuksi vuonna 1567. Hän otti ensimmäisen kirjoitusmerkin () legendaariselta Qishanvuorelta (), jolta suuri osa muinaisesta Kiinasta yhdistettiin. Toinen merkki () tarkoittaa "vuorenjuurta" ja on otettu Kungfutsen syntymäkaupungilta Qufulta (). Vaikka Nobunaga ei ollut syntynyt alueella, hän päätti käyttää Dōsanin linnaa ja vuorta tukikohtanaan ja nimesi ne Gifun linnaksi ja Kinkavuoreksi.


title: Gifu

text: Gifun talous kasvoi huomattavasti, etenkin koska se sijaitsi Nobunagan laajenevan valtakunnan keskiössä. Nobunaga perusti myös "rakuichi rakuzan" () eli vapaan markkinapaikan kansalaistensa käytettäväksi, vastaiskuna temppeleiden ja pyhäköiden kauppamonopolille. Kaupungin eloisuus sai portugalilaisen jesuiittalähetyssaarnaajan ja Nobunagan vieraan Luís Fróisin kuvailemaan Gifua ”vilkkaaksi Babyloniksi”.


title: Gifu

text: Nobunagan kuoleman jälkeen Gifu jatkoi kasvuaan Edo-kaudella 1600–1800-luvuilla. Tokugawa-sotilashallinto perusti Nakasendōn yhdeksi viidestä tiestään. Vaikka tie ei kulkenut suoraan Gifun läpi, läheiset Kanō-jukun ja Gōdo-jukun postiasemat toivat alueelle liikennettä ja sulautuivat myöhemmin Gifun kaupunkiin. Alueen kukoistus jatkui, kun Gifusta tuli Nakasendō-tien keskeinen pysähdyspaikka.


title: Gifu

text: Japanin kuntalaitoksen perustamisen yhteydessä Meiji-kauden keskivaiheilla vuonna 1889 Gifusta tehtiin kaupunki. Silloin sen väkiluku oli 25 750 henkeä ja pinta-ala kymmenen neliökilometriä. Varhain aamulla 28. lokakuuta 1891 magnitudin 7,5–8,0 maanjäristys ravisteli aluetta. Noin 37 prosenttia kaupungista tuhoutui tulipaloissa ja 245 ihmistä kuoli sekä 1 260 loukkaantui. Yhteensä 6 336 rakennusta vahingoittui (ja niistä 3 993 tuhoutui kokonaan). Tuhon seurauksena Gifuun rakennettiin Japanin ensimmäinen maanjäristykselle omistettu muistohalli, jossa pidetään muistotilaisuuksia uhreille joka kuun 28. päivä.


title: Gifu

text: Gifu toipui maanjäristyksen aiheuttamista vahingoista Meiji-kauden loppuun mennessä ja vuonna 1911 siitä oli tullut sen verran vauras, että kunnallinen raitiotieliikenne voitiin aloittaa kaupungin alueella.


title: Gifu

text: Vuonna 1940 Gifuun liitettiin entinen Kanōn postiasema ja kaupungin pinta-ala kasvoi huomattavasti. Kanōssa harjoitettiin useita perinteisiä teollisuudenaloja, mikä auttoi kasvattamaan Gifun teollisuustuotantoa. Viereinen Kakamigaharan kaupunki toimi lisäksi Japanin ilmailukeskuksena, joten Gifu nousi toisen maailmansodan aikana tärkeäksi teollisuuskaupungiksi. Niinpä Yhdysvaltain ilmavoimat pudottivat kaupunkiin runsaasti palopommeja. 9. heinäkuuta 1945 kampanja huipentui Gifun pommitukseen, jossa menehtyi 863 henkeä, loukkaantui 520 henkeä ja 20 426 rakennusta vahingoittui. Gifu muistaa näitä tapahtumia joka vuosi 9. heinäkuuta, jolloin rauhankelloja soitetaan jokaisessa kaupungin temppelissä.


title: Gifu

text: Toisen maailmansodan aikana Gifu toimi myös Japanin ilmapallopommien rakennuspaikkana. Paperista valmistettuja, pommeja kannattelevia kuumailmapalloja käytettiin epäonnistuneessa yrityksessä saada aikaan tuhoa Yhdysvalloissa. Paikalliset lukiolaistytöt valmistivat tulipalloja ohuesta mutta vahvasta "Mino-washi"-paperista ja "konnyaku"-tahnasta. Alun perin palloissa käytettiin kumilla käsiteltyä silkkiä, jotta ne voisivat hyödyntää juuri löydettyjä suihkuvirtauksia ylittäessään Tyyntämerta, mutta Gifun paperin havaittiin olevan vahvempaa, kevyempää ja ilmatiiviimpää.


title: Gifu

text: Sodan jälkeisinä vuosina Gifu sai jälleen kokea uuden tragedian. 12. syyskuuta 1976 taifuuni 17 iski kaupunkiin, surmasi viisi henkeä ja vaikutti yli 40 000 perheeseen. Gifu kuitenkin toipui paikallisen teollisuuden avulla. Se nimitettiin yhdeksi Japanin ydinkaupungeista vuonna 1996. Gifun muotiteollisuuden taantuessa kaupunki on suunnannut katseensa koneiden ja laitteiden valmistukseen taloutensa elvyttämiseksi. Rakennusbuumi, josta suuri osa on tapahtunut Gifun rautatieaseman ympäristössä, on parantanut kaupungin taloutta. Sekä julkiset rakennusprojektit (aseman alueen uudistus ja kävelysillat) että yksityiset hankkeet ovat elvyttäneet kaupunkia. Gifu City Tower 43 on esimerkki yksityisen ja julkisen sektorin välisestä yhteistyöstä: osa rakennuksesta kuuluu kaupungille ja osa on yksityisomistuksessa. Gifun alue laajeni vuonna 2006, kun viereinen Yanaizun kunta liittyi siihen.


title: Gifu

text: Gifun kaupungin hallintoa johtaa pormestari, jonka kansalaiset valitsevat suorilla vaaleilla ja jonka virka-aika on neljä vuotta. Pormestaria tukevat kaksi varapormestaria ja kaupungin varainhoitaja, jotka pormestari nimittää.


title: Gifu

text: Lisäksi kansalaisia edustaa kaupunginvaltuusto, jossa on 44 jäsentä. Jokainen heistä edustaa yhtä kaupungin 44 piirikunnasta. Valtuuston jäsenistä yhtäkään ei valita koko kaupungin alueelta. Kuten pormestari, jokainen valtuutettu on virassa neljän vuoden ajan ja kaikki valtuustopaikat vapautuvat samanaikaisesti. Valtuuston puheenjohtajan ja varapuheenjohtajan valitsevat kaupunginvaltuuston jäsenet.


title: Gifu

text: Gifun ensimmäinen merkittävä teollisuudenala oli tekstiiliteollisuus. Kaupunki kilpaili pitkään Tokion ja Osakan kanssa Japanin muotiteollisuuden johtoasemasta. Alueella aivan Gifun rautatieaseman pohjoispuolella on lukuisia erilaisia pieniä vaatekauppoja, jotka palvelevat erityyppisiä kuluttajia. Lisäksi kaupungin keskustan tärkeimmässä ostosgalleriassa Yanagasessa on useita vaate-, kenkä- ja asusteliikkeitä, joissa myydään sekä kotimaisia että ulkomaisia tuotteita. Viime vuosikymmenen aikana Gifun muotiteollisuus on kuitenkin taantunut voimakkaasti ja kaupunki on alkanut kehittää muita teollisuudenaloja tukeakseen talouttaan.


title: Gifu

text: Eräs näistä teollisuudenaloista on koneiden ja laitteiden valmistus. Koska kaupunki sijaitsee Aichin prefektuurin ja sen useiden suurten autoteollisuuden ja raskaan teollisuuden yritysten (kuten Toyotan) läheisyydessä, Gifusta on tullut monien metallituotteiden, muottien ja osien alihankkijoiden kotipaikka. Koska kaupungista on hyvät yhteydet lähialueille julkisen liikenteen ja valtateiden kautta, yritysten on ollut helppo perustaa kaupunkiin tehtaita ja muita toimintoja.


title: Gifu

text: Gifun talouden tukijalan eli nykyaikaisen teollisuuden lisäksi kaupungissa tuotetaan myös lukuisia erilaisia perinteisiä käsitöitä ja tuotteita. Niihin kuuluvat esimerkiksi Gifu-viuhkat, Mino-washi-paperi ja aju-kalasta valmistetut elintarvikkeet. Monet kaupat ympäri kaupunkia valmistavat näitä tuotteita. Tunnetuimmat paikalliset tuotteet ovat kuitenkin Gifu-paperilyhdyt ja Gifu-sateenvarjot. Kaupungissa on noin 15 lyhtyvalmistajaa, joista suurin on Ozeki Lantern.


title: Gifu

text: Gifun keskeinen sijainti ja sen yhteys entiseen Nakasendō-tiehen on tehnyt kaupungista liikenteen solmukohdan. Sen lisäksi, että useat rautatie- ja linja-autolinjat kulkevat kaupungin kautta, Gifu sijaitsee myös seitsemän valtatien reitillä. Niihin kuuluvat valtatiet 21, 22, 156, 157, 248, 256 ja 303.


title: Gifu

text: Kaupunkia palvelee kaksi rautatieyhtiötä, JR Tōkai ja Meitetsu-rautatiet. JR:n Tōkaidō-päälinja kulkee Gifun rautatieaseman kautta ja Takayama-linja alkaa sieltä. Muita JR:n asemia kaupungissa ovat Nishi-Gifun rautatieasema ja Nagamorin rautatieasema. Meitetsun linjoihin kuuluvat Nagoya-linja, Kakamigahara-linja ja Takehana-linja, jotka alkavat kaikki Meitetsun Gifun rautatieasemalta. Muita Meitetsu-yhtiön asemia ovat Chajo, Kanō, Tagami, Hosobata, Kiridoshi, Tejikara ja Yanaizu. 1. huhtikuuta 2005 saakka Meitetsulla oli myös raitiolinja, joka kulki Gifun halki.


title: Gifu

text: Kunnallinen bussiliikenne aloitettiin Gifussa vuonna 1949. Nykyään Gifu Bus Co., Ltd. palvelee kaupungin sisäistä liikennettä, ja sillä on myös yhteyksiä muihin kaupunkeihin. Sen pitkänmatkan linja-autot yhdistävät Gifun Gujōhon, Osakaan, Kōbeen, Kiotoon ja Tokion Shinjukuun. Gifu Bus yhdistää lisäksi Nagoyan kaupungin Gujōhon, Sekiin, Minoon ja Shirakawa-gōhon. Näiden pitkänmatkan linjojen lisäksi monet paikallislinjat kulkevat kaupungin ja sen lähialueiden kautta. Kaikki linjat pysähtyvät JR:n Gifun rautatieasemalla.


title: Gifu

text: Kun Gifu sai kaupunkioikeudet vuonna 1889 se oli pieni kaupunki, joka kasvoi maltillisesti Japanin teollistuessa 1900-luvun alkuvuosikymmeninä. Japanin asevoimien merkityksen kasvaessa 1930-luvulla kaupungista tuli teollisuuskeskus ja se alkoi kasvaa voimakkaasti. Gifu säilyi vauraana toisen maailmansodan jälkeen, kunnes sen väkiluku alkoi taantua kuten useissa japanilaisissa kaupungeissa 1980- ja 1990-luvuilla. Sen jälkeinen väkiluvun kasvu johtuu pääosin Yanaizun kunnan liittämisestä kaupunkiin, mistä Gifu sai 13 000 uutta asukasta. Kaupungin uudet ulkomaalaiset asukkaat ovat myös tekijä kasvussa ja heitä on yli 9 000. Pian näiden muutosten jälkeen kaupungin talous alkoi kuitenkin elpyä aiempaa voimakkaammin ja väkilukukin kasvaa todellisesti.


title: Gifu

text: Gifussa on 412 273 asukasta (vuonna 2017). Kuten monilla muilla Japanin alueilla yli 65-vuotiaita kansalaisia on noin 21,67 prosenttia väestöstä, kun taas alle 15-vuotiaita on vain 14,13 prosenttia. Luvut ovat suunnilleen samansuuruisia kuin Gifun prefektuurissa ja Japanissa yleensä. Prefektuurissa 22,1 prosenttia väestöstä on yli 65-vuotiaita ja 14,4 prosenttia alle 15-vuotiaita.


title: Gifu

text: Gifussa on 48 päiväkotikoulua ja 43 lastentarhaa. Niistä oppilaat siirtyvät yhteen kaupungin 49 ala-asteesta ja 27 yläasteesta. Lukioita Gifussa on yhteensä 18.


title: Gifu

text: Ne, jotka haluavat jatkaa opiskelua korkeamman asteen oppilaitoksessa, voivat pyrkiä johonkin kaupungin viidestä teknisen alan korkeakoulusta tai viidestä yliopistosta. Niistä suurin on Gifun yliopisto, valtiollinen yliopisto, jonka yhteydessä toimii sairaala. Muut neljän vuoden koulutusohjelmia tarjoavat instituutiot ovat Gifu shōtoku gakuen -yliopisto, yksityinen yliopisto entisen Yanaizun kaupungin alueella, ja Gifun naisten yliopisto, vuonna 1968 perustettu yksityinen naisille tarkoitettu yliopisto. Gifun kaupungin naisten ammattikorkeakoulu perustettiin vuonna 1946 perinteiseksi korkeakouluksi, mutta siitä tuli myöhemmin kaupungin tukema julkinen lyhytkestoinen ammattikorkeakoulu ("tanki daigaku"). Gifun farmasiayliopisto, joka perustettiin vuonna 1932 Gifun kaupungin farmasiakorkeakouluksi, on edelleen korkeakoulututkintoja tarjoava julkinen yliopisto.


title: Gifu

text: Kaupungin keskusta-alue toimii viereisen Nagoyan asuinlähiönä, sillä Nagoyassa on useiden kansainvälisten yritysten, kuten Toyotan, suuria toimitiloja. Matkustamisen helppous kahden kaupungin välillä ja lukuisat asuinrakennusprojektit ovat vaikuttaneet tilanteeseen. Aivan Gifun aseman pohjoispuolella kohoaa Gifu City Tower 43, 43-kerroksinen pilvenpiirtäjä, jonka rakennutti Takenaka kōmuten ja joka avattiin 13. lokakuuta 2007 prefektuurin korkeimpana rakennuksena. Ylimmät 30 kerrosta on omistettu kaksioille ja kolmioille, joista osa on senioriasuntoja. Alimpia kerroksia käytetään toimistoina tai kauppoina. Lisäksi rakennuksen huipulla on julkinen tila, josta avautuu 360 asteen näkymä Gifuun – näköalatasanne täydentää Gifun linnasta avautuvaa toista näkymää.


title: Gifu

text: Gifun kaupunki edistää "Slow Life City" -aloitetta, joka muistuttaa Slow Food -käsitettä mutta on sitä laajempi. Sen tarkoituksena on rohkaista asukkaita elämään hitaammin ja tarjota vaihtoehto nykymaailman kiihkeätahtiselle elämäntyylille. Kampanjan tärkeitä elementtejä ovat tukeutuminen paikallisesti kasvatettuun ruokaan, perinteinen kulttuuri ja taide sekä aktiviteetit, joiden tarkoituksena on lisätä asukkaiden osallistumista oman yhteisönsä toimintoihin. Hitaan ruoan lisäksi Gifu toivoo tuovansa kaupunkiin ”hidasta teollisuutta” (perinteisiä käsitöitä), ”hidasta koulutusta” (elämänlaadun opiskelua) ja ”hidasta matkailua” (jota edustaa merimetsokalastus).


title: Gifu

text: Kaupungin tunnetuin linna on Gifun linna, joka sijaitsee Kinkavuorella. Sen rakentamisen aloitti Nikaidō-klaani Kamakura-kaudella ja sen muotoa on muutettu useita kertoja. Viimeksi linna rakennettiin uudelleen vuonna 1956. Yksi sen varhaisimmista hallitsijoista oli Saitō Dōsan, joka eli linnassa, kun sitä kutsuttiin vielä "Inabayaman linnaksi". Seuraava linnanherra Oda Nobunaga muutti linnan ja ympäröivän kaupungin nimen Gifuksi. Linnan huipulta on 360 asteen näkymä kaupunkiin.


title: Gifu

text: Vaikka kaupungin kahdesta muusta linnasta, Kanōn linnasta ja Kawaten linnasta, on jäljellä vain rauniot, molemmilla oli tärkeä asema kaupungin historiassa. Kanōn linna valmistui pian Sekigaharan taistelun jälkeen, kun Tokugawa Ieyasu määräsi Toyotomi-klaanin rakentamaan sen entisen keskiaikaisen linnan raunioiden paikalle. Okudaira Nobumasa oli linnan ensimmäinen asukas, jonka jälkeläiset seurasivat häntä Meiji-kaudelle saakka. Linnoituksen rauniot on nimitetty kansalliseksi historialliseksi kohteeksi. Kawaten linnaa käytti taas Toki-klaani valvoessaan Owarin, Isen ja Minon provinsseja sotilashallinnon puolesta Muromachi-kaudella. Sitä käytettiin myös Kioton kulttuuri- ja sosiaalieliitin tapaamispaikkana. Kivimuistomerkki Seibin lukion lähellä seisoo merkkinä linnan sijainnista.


title: Gifu

text: Kaupungin tärkeimpiin šintolaisiin pyhäköihin kuuluvat Inaban pyhäkkö, Koganen pyhäkkö ja Kashimorin pyhäkkö. Niitä pidetään pyhäkköperheenä, sillä Inaban pyhäkön "kami" Inishiki Irihiko-no-mikoto on naimisissa Koganen pyhäkön kamin Nunoshi Hime-mikoton kanssa ja heitä pidetään Kashimorin pyhäkön kamin Ichihaya-no-mikoton vanhempina. Inaban pyhäkkö sijaitsi alun perin Kinkavuoren pohjoisrinteellä, mutta Saitō Dōsan siirsi sen nykyiselle paikalleen. Koganen pyhäkkö sijaitsee taas Koganen puistossa Gifun kaupungin kulttuurikeskuksen takana, ja kansantarinan mukaan Kashimorin pyhäkön takana voi nähdä myyttisen hevosen Tenban kavionjäljet.


title: Gifu

text: Entisen Kanō-jukun alueella sijaitseva Kanō Tenman-gūn pyhäkkö rakennettiin samanaikaisesti Kanōn linnan kanssa pian Sekigaharan taistelun jälkeen. Se tarkoitettiin alun perin linnan asukkaiden pyhäköksi, mutta siitä tuli lopulta rukoilupaikka monille kasvavan kaupungin asukkaille. Kaupungin itäosassa sijaitseva Tejikaraon pyhäkkö tunnetaan huhtikuisesta Tejikaran tulifestivaalista.


title: Gifu

text: Monilla Gifun temppeleillä on vahvoja kytköksiä sekä Saitō Dōsaniin että Oda Nobunagaan heidän merkittävyytensä vuoksi. Jōzai-jin esimerkiksi rakensi Saitō Myōchin, Dōsanin esi-isä, Toki Shigeyorin suojeluksessa. Dōsan käytti temppelin tukea hyödykseen ottaessaan Minon provinssin valtaansa. Hänen vaikutusvaltansa oli niin suuri, että hänen kuolemaansa surtiin temppelissä kolmen sukupolven ajan ja hänet on nykyisin haudattu sinne. Myōchin rakensi myös Zuiryō-jin. Siellä on Shigeyorin, Myōchinin ja Gokei Kokushin haudat. Sōfuku-jissa on vuorostaan ”verikatto”, joka tahrautui Oda Nobunagan pojanpojan Oda Hidenobun vasallien verestä, kun he tekivät seppukut Sekigaharan taistelun aikana johtajansa häviön jälkeen. Temppelissä on sekä Nobunagan että hänen poikansa Oda Nobutadan mausoleumit.


title: Gifu

text: Shōhō-jissa on Gifun suuri Buddha, jota kutsutaan myös ”siunatuksi Buddhaksi”. Se rakennettiin Edo-kaudella ja se oli Japanin ensimmäinen ja suurin kuivalakkatyönä tehty Buddha. Se on edelleen yksi Japanin kolmesta suurimmasta buddhapatsaasta. Buddhan ja sen 13,7 metriä korkean bambukehikon rakentaminen kesti 38 vuotta.


title: Gifu

text: Jōdo-jissa on Auguste Rodinin ainoan japanilaisen mallin Hanakon hauta. Hän matkusti uransa aikana ympäri Eurooppaa. Hanakon patsas paljastettiin temppelissä vuonna 2004. Hanako vietti suuren osan elämänsä loppupuolesta Gifun Nishizono-chōssa aivan Yanagasen itäpuolella. Myös seitsemän Minon 33 Kannonista sijaitsee Gifussa.


title: Gifu

text: Gifun puisto on yksi kaupungin tärkeimmistä nähtävyyksistä, sillä useat museot sijaitsevat siellä ja monet muut nähtävyydet sen lähistöllä. Se toimii kuitenkin myös kokoontumispaikkana laajojen varjoisten alueidensa vuoksi: puistossa on lampia, vesiputouksia, kirsikkapuita ja sinisadeköynnöksiä. Gifun puiston vieressä kohoaa Kinkavuori, yksi Gifun symboleista. Se nousee 329 metrin korkeuteen Nagarajoen rannalla ja sen rinteillä on Gifun linnan lisäksi kävelypolkuja.


title: Gifu

text: Muihin nähtävyyksiin kuuluu Bairin-puisto. Siellä on yli 50 japaninaprikoosilajiketta, jotka kukkivat joka kevät eri värisinä valkoisesta tumman vaaleanpunaiseen. Nagaragawa-onsen on suosittu sisänähtävyys. Se on kokoelma onseneita ja ryokan-majataloja Nagara-joen rannalla Gifun keskiosassa. Sen lähteissä on korkea rautapitoisuus, jota pidetään monien sairauksien kannalta hyödyllisenä. Lisäksi sen sijainti Nagaragawan kokouskeskuksen ja useiden korkeatasoisten hotellien lähellä on tehnyt siitä suositun vierailukohteen.


title: Gifu

text: Nagarajoen pohjoispuolella sijaitsevat Dodogaminevuori ja Matsuolampi. Dodogamine on kaupungin korkein vuori ja sen korkeus on 418 metriä. Lukuisten kävelypolkujen lisäksi siltä aukeaa näkymä Hakuvuorelle ja Nagarajoelle. Vuoren eteläjuurella on syksyllä ruskan aikaan suosittu Matsuolampi.


title: Gifu

text: Yanagasen katettu ostoskäytävä toimi Gifun tärkeimpänä ostospaikkana vuosien ajan, mutta keskusta-alueen viehätys ostosalueena on hiipunut suurten ja nykyaikaisten ostoskeskusten kohotessa muille alueille. Monien pienten liikkeiden ja ravintoloiden lisäksi Yanagasessa on Takashimaya, Muji ja kaksi elokuvateatteria. Se tuli kuuluisaksi koko Japanissa, kun Kenichi Mikawa lauloi hittinsä ”Yanagase Blues” 1960-luvulla.


title: Gifu

text: Kalastus merimetsoilla on Gifun tunnetuin matkailunähtävyys. Vaikka merimetsoilla kalastetaan Japanissa monilla paikkakunnilla, Nagarajoella sitä on harjoitettu yli 1 300 vuoden ajan. Kalastusesitys on myös koko Japanin suurin: kuusi kalastusmestaria lipuu joella samanaikaisesti käyttäen lintujaan aju-kalan pyydystämiseen. Kalastuskausi alkaa 11. toukokuuta ja päättyy 15. lokakuuta. Kalastusta järjestetään joka ilta paitsi korkean veden ja elonkorjuukuun aikaan.


title: Gifu

text: Edo-kauden tunnettu haiku-runoilija Matsuo Bashō vietti useita kuukausia Gifussa kirjoittaen haikuja lukuisista asioista, mukaan lukien merimetsokalastuksesta. Myös Charlie Chaplin kävi katsomassa Nagarajoen merimetsokalastusta kahdesti.


title: Gifu

text: Kaupungin tukemista museoista suurin on Gifun kaupungin historiallinen museo. Se sijaitsee Gifun puistossa ja sen pysyvä näyttely keskittyy pääosin kaupungin menneisyyteen. Se järjestää tosin usein erikoisnäyttelyitä, jotka tuovat museokävijöille tietoa laajemmalta alueelta. Gifun puistossa sijaitsee myös Eizō ja Tōichi Katōn muistotaidemuseo, joka on historiallisen museon puoliksi itsenäinen haaramuseo. Taidemuseo on omistettu kahden kuuluisan Gifun prefektuurissa syntyneen taiteilijaveljeksen Eizō ja Tōichi Katōn töille. Monet heidän teoksistaan käsittelevät Nagarajokea ja merimetsokalastusta. Yanaizun kansanperinnemuseo Yanaizun kaupunginosassa on historiallisen museon toinen haaraosasto.


title: Gifu

text: Gifun puistossa on myös kaksi muuta museota. Nawan hyönteismuseo sijaitsee historiallisen museon vieressä ja Gifun linnan arkistomuseo Gifun linnan vieressä Kinkavuoren huipulla. Nawan hyönteismuseon perusti Japanin ”hyönteismies” Yasushi Nawa vuonna 1919 ja se antaa lähikuvan hyönteisistä ja niiden maailmasta.


title: Gifu

text: Muita museoita ovat Gifun kaupungin tiedemuseo ja Gifun prefektuurin taidemuseo, jotka sijaitsevat prefektuurin hallintorakennuksen lähellä. Tiedemuseoon kuuluu yleisnäyttelyn lisäksi planetaario ja observatorio museon katolla. Prefektuurin taidemuseo avattiin vuorostaan vuonna 1982 ja se on omistettu Gifun prefektuuriin liittyvien taiteilijoiden tuotannolle, vaikka näytteillä onkin myös taidetta ympäri maailmaa.


title: Gifu

text: Vuoden ensimmäiset suuret festivaalit ovat Dōsan-festivaali ja Gifun festivaali, jotka pidetään molemmat huhtikuun ensimmäisenä lauantaina ja sunnuntaina. Koska Dōsan-festivaali on Saitō Dōsanin muistojuhla, monet sen tapahtumista järjestetään hänen hautatemppelinsä Jōzai-jin lähistöllä. Gifun festivaali on vuorostaan šintolainen festivaali, joka alkaa Inaban pyhäköltä ja kulkee muille kaupungin pyhäköille. Molempiin juhliin kuuluu katumyyntiä, kirpputoreja ja kaupungin läpi kuljetettavia lavoja. Gifun Nobunaga-festivaali, joka pidetään lokakuun ensimmäisenä viikonloppuna, kunnioittaa myös Gifun entistä hallitsijaa. Sen tapahtumat keskittyvät keskustan alueelle ja siihen kuuluu hevosten ja sotureiden kulkue kaupungin pääkatujen läpi.


title: Gifu

text: Gifussa pidetään myös kaupungin kulttuuriperintöä esitteleviä festivaaleja. Kaksi kertaa vuodessa järjestetään Tejikaran tulifestivaali. Ensimmäinen festivaali pidetään Tejikaraon pyhäköllä huhtikuun toisena sunnuntaina ja toinen festivaali Nagarajoen puistossa elokuun toisena sunnuntaina. Puolialastomat miehet soittavat kelloja ja kantavat pyhäköitä ja muita laitteita, joista lähtee suuria kipinöitä. Elokuun loppupuolella kaupunki järjestää nō-näytelmiä, perinteistä japanilaista teatteria, jota esitetään Nagarajoen rannalla ympäröivien kokkojen ja merimetsokalastusveneiden tulien valaisemana.


title: Gifu

text: Gifussa järjestetään suuri ilotulitusfestivaali kahdesti vuodessa. Suuri määrä katselijoita kokoontuu Nagarajoen rannoille Nagara- ja Kinka-siltojen väliin katsomaan ilotulituksia, jotka kuuluvat Japanin suurimpiin. Ensimmäinen festivaali, Chūnichi shinbunin Nagara-joen koko Japanin ilotulitusfestivaali, pidetään heinäkuun viimeisenä lauantaina. Toinen, Nagarajoen kansallinen ilotulitusnäytös, vuorostaan elokuun ensimmäisenä lauantaina. Kummassakin festivaalissa ammutaan taivaalle noin 30 000 ilotulitetta 400 000:n (ensimmäinen festivaali) ja 120 000:n (toinen festivaali) katselijan seuratessa.


title: Gifu

text: Gifun keskustassa pidetään lipputaidenäyttely muutaman kerran vuodessa. Liput ovat noin kolme metriä korkeita ja 1,8 metriä leveitä. Jokaisessa näyttelyssä on oma teema (kuten Gifun kauneus tai AIDS-tietoisuus) tai liput on laatinut tietty ihmisryhmä (esimerkiksi paikalliset koululaiset tai taiteilijat).


title: Gifu

text: Kaupungin tärkein urheilukompleksi on Gifu Memorial Center, jossa on tiloja yleisurheilua ja muita tapahtumia varten. Sen tiloihin kuuluu urheilukenttä, baseball-stadion, tenniskenttiä, uimahalli ja salit kamppailulajeille. Alueella on myös kaksi monikäyttöhallia, Deai Dome (5 000 paikkaa) ja Fureai Dome (700 paikkaa). Kaikki tilat on varustettu iltatapahtumia varten. Memorial Centerin jalkapallokenttä toimii kaupunkia J. Leaguessa edustavan FC Gifun kotikenttänä. Memorial Centerin vieressä sijaitsee Nagaragawa Sports Plaza, urheilututkimus ja -koulutuskeskus. Keskuksessa on tilat 300 hengelle ja mahdollisuus käyttää erilaisia välineitä urheilusuorituksen parantamiseksi.


title: Gifu

text: Aivan näiden urheilutilojen eteläpuolella kulkee Naoko Takahashin tie Nagarajoen pohjoisrantaa pitkin. Kävelytie on nimetty Gifussa syntyneen kestävyysjuoksijan Naoko Takahashin mukaan, sillä hän voitti kultaa vuoden 2000 kesäolympialaisissa. Tien pääosa kulkee Nagara-sillalta Chūsetsu-sillalle ja toimii kätevänä reittinä urheilutapahtumille, kuten Terry Fox -juoksulle ja Nagaragawan kansainväliselle rullaluistelukilpailulle.


title: Gifu

text: Gifulla on useita ystävyyskaupunkeja:


title: Jukka-Pekka Kervinen

text: Jukka-Pekka Kervinen (s. 1961) on suomalainen säveltäjä, kokeellinen runoilija ja digitaalinen taiteilija.


title: Jukka-Pekka Kervinen

text: Hänen runoteoksiaan on julkaistu muun muassa Parnasso- ja Tuli & Savu -lehdissä, Poethia, Moria, SHAMPOO, Aught, Swirl, Word/For Word, sidereality, can we have our ball back, 5_Trope, Generator, m.a.g, ja BathHouse Magazine -verkkojulkaisuissa ja useissa kokoelmissa.


title: Jukka-Pekka Kervinen

text: Hän säveltää kamarimusiikkia, elektronisia teoksia ja tietokonemusiikkia.


title: Jukka-Pekka Kervinen

text: Hän on tehnyt yhteistyötä muun muassa Mark Youngin, John M. Bennettin ja Jim Leftwichin kanssa.


title: Crash Nitro Kart

text: Crash Nitro Kart on Vicarious Visionsin kehittämä ja Vivendi Universal Gamesin julkaisema ajopeli. Peli on julkaistu vuonna 2003 Nintendo GameCubelle, PlayStation 2:lle ja Xbox:lle.


title: Crash Nitro Kart

text: Peli muistuttaa saman "Crash Bandicoot" -sarjan ajopeliä "Crash Team Racing".


title: Crash Nitro Kart

text:
Peli alkaa siitä kun Crash, Coco ja Crunch kaapataan taloineen päivineen toiselle planeetalle. Samoin käy Cortexille, N. Ginille ja Tinylle. Sieppausten takana on keisari Velo XXVII, kyseisen galaksin hallitsija. Hän haastaa molemmat joukkueet kisaamaan galaksin mikroautoilumestaruudesta panoksena Maan pelastaminen, sillä hän uhkaa tuhota Maan, jos kisaan ei suostuttaisi.
Pelin alussa pitää päättää kumman joukkueen valitsee. Kun valinta on tehty, kaikki sen jäsenet ovat käytettävissä.
Pelissä edetään neljän maailman halki pokaaleja, CNK-merkkejä ja reliikkejä keräten.


title: Crash Nitro Kart

text: Pelaajan on valittava joukkue, jolla pelaa. Valittavana on hyväntahtoinen Bandicootien tiimi, johon kuuluvat


title: Crash Nitro Kart

text: Vaihtoehtoisesti voi valita Cortexin pahatahtoisen tiimin, johon kuuluu:


title: Crash Nitro Kart

text: Lisäksi pelissä on automaattisesti valmiina joukko pelejä, joita voi yrittää voittaa. Lisäksi niissä voi ottaa aikaa. Näissä peleissä voi ilman suorituksia pelata myös seuraavilla hahmoilla:


title: Crash Nitro Kart

text: Oxiden tiimin kaksi muuta jäsentä, Zemin ja Zamin, sekä N. Trancen tiimiinsä aivopesemät Polarin ja Dingodilen saa pelattaviksi hahmoiksi Adventure-pelitilaa läpipelattaessa.


title: Kaaos-lehti

text: Kaaos-lehti oli kainuulainen nuorisojulkaisu. Lehden sisältöä tuottivat paikalliset nuoret yhdessä pitkään media-alalla työskennelleiden ammattilaisten kanssa. Underground-maineen saavuttanut lehti ehti herättää huomiota erityisesti visuaalisena, vahvasti paikallisena ja toimituksellisesti rohkeana ilmaisjakelulehtenä.


title: Kaaos-lehti

text: Kaaos-lehti ilmestyi ensimmäisen kerran keväällä 2002. Lehden silloinen tabloid-koko korvattiin pian 190 mm X 260 mm koolla, jotta lehti olisi ilmaisjakelulehtenä lukijoille helpommin mukaan otettavissa. Kaaoksen kohderyhmänä olivat 17-27 -vuotiaat kainuulaiset nuoret. Lehden levikki oli 10 000 kpl ja se ilmestyi kuusi kertaa vuodessa. Kaaos lopetti toimintansa keväällä 2009 taloudellisen epävarmuuden vuoksi.


title: Kaaos-lehti

text: Lehdessä toimi vierailevina kolumnisteina mm. Rakel Liekki ja Saimi Nousiainen.


title: Continental Cup

text: Continental Cup voi viitata seuraaviin:


title: Mäkihypyn Continental Cup

text: Mäkihypyn Continental Cup on "Kansainvälisen Hiihtoliiton" (FIS:n) järjestämä mäkihypyn toiseksi korkeatasoisin kauden aikana järjestettävä sarjamuotoinen kilpailu. Continental Cup kauteen kuuluu kesä- ja talvicup, joiden yhteenlasketut pisteet määrittävät kokanaiscupin tulokset. Ensimmäinen Continental Cup järjestettiin kaudella 1991–1992.


title: Mäkihypyn Continental Cup

text: Naisille Continental Cup oli korkeatasoisin sarjamuotoinen kilpailu vuosina 2004–2011. Naisten ensimmäinen Continental Cup järjestettiin kaudella 2004–2005. Kesällä Continental Cup oli korkeatasoisin sarjamuotoinen kilpailu naisille vuosina 2005–2012.


title: Mäkihypyn Continental Cup

text: Continental Cupia kiertää monilla mailla B-maajoukkueet. Nuoret hyppääjät saavat Continental Cupista arvokasta kansainvälistä kisakokemusta ennen siirtymistä A-maajoukkueeseen, mutta myös kokeneemmat hyppääjät saattavat hakea Continental Cupin puolelta hyppytuntumaa ennen maailmancupkauden alkua tai loukkaantumisen jälkeen. On tavallista, että kauden aikana hyppääjiä siirtyy Continental Cupista maailmancup-kiertueelle ja toisin päin riippuen loukkaantumisista ja hyppykunnosta.


title: Mäkihypyn Continental Cup

text: Continental Cupin osakilpailuissa jaetaan pisteitä samalla tavalla kuin maailmancupissa: voittaja saa 100 pistettä, toinen 80, kolmas 60, neljäs 50, viides 45, kuudes 40, seitsemäs 36, kahdeksas 32, yhdeksäs 29, kymmenes 26, 11. 24, 12. 22, 13. 20, 14. 18, 15. 16, 16. 15 ja niin edelleen loppujen sijojen saadessa aina yhden pisteen edellistä vähemmän kunnes tullaan sijaan 30, josta saa vielä yhden Continental Cupin pisteen.


title: Saarin jalkapallomaajoukkue

text: Saarin jalkapallomaajoukkue oli jalkapallomaajoukkue, joka 1950-luvun alkupuoliskolla edusti tuolloin Ranskan valvonnassa ollutta Saarin aluetta (nykyinen Saksan liittotasavaltaan kuuluva Saarlandin osavaltio). Joukkue pelasi kaikkiaan 19 ottelua, joista kymmenen B-maajoukkueita vastaan. Otteluista se saavutti kuusi voittoa, kolme tasapeliä ja kymmenen tappiota.


title: Saarin jalkapallomaajoukkue

text: Saarin jalkapalloliitto perustettiin 25. heinäkuuta 1948. Liiton ensimmäinen puheenjohtaja oli Willy Koch. Kaudesta 1948–1949 Saarlandin jalkapalloseurat siirtyivät pelaamaan Ranskan sarjoihin. Tuolloin 1. FC Saarbrücken pelasi Ranskan 2. divisioonassa ja voitti sarjan epävirallisen mestaruuden.


title: Saarin jalkapallomaajoukkue

text: 17. heinäkuuta 1949 kaatui äänin 609 vastaan, 299 puolesta ja 55 tyhjää, esitys, jossa Saar olisi liittynyt osaksi Ranskan jalkapalloliittoa. 14. toukokuuta 1950 liiton uudeksi puheenjohtajaksi tuli Hermann Neuberger ja saman vuoden kesäkuussa Saar liittyi kansainvälisen jalkapalloliiton FIFAn jäseneksi, jonka jäsen esimerkiksi Saksan jalkapalloliitto ei ollut. Vuonna 1951 FIFA antoi saarilaisille seurajoukkueille luvan osallistua jälleen Saksan kilpailuihin. 1.FC Saarbrücken ja Borussia Neunkirchen siirtyivät pelaamaan lounaiseen alueelliseen sarjaan, ja vuotta myöhemmin Saarbrücken raivasi tiensä Saksan mestaruusfinaaliin.


title: Saarin jalkapallomaajoukkue

text: Maajoukkue osallistui vuoden 1954 MM-kisojen karsintoihin, missä sen lohkossa pelasivat Saksan liittotasavalta ja Norja. Avausottelussaan joukkue saavutti voiton Norjasta, ja kun Saksa pelasi Norjan kanssa tasapelin, oli Saar lohkon kärjessä. Seuraavassa ottelussaan se kuitenkin hävisi Saksalle numeroin 3–0, mutta tästä huolimatta voitto Norjasta Saarbrückenissä olisi pitänyt haaveet kisapaikasta hengissä. Joukkueet kuitenkin pelasivat 0–0-tasapelin, mikä piti Saarin vielä lohkokärjessä, kunnes Saksa rökitti Norjaa maalein 5–1. Viimeinen ottelu Saksaa vastaan ratkaisi kisapaikan kohtalon. Ottelussa Saar hävisi lukemin 3–1 ja sijoittui lopulta lohkossa toiseksi Norjan edelle.


title: Saarin jalkapallomaajoukkue

text: Vuonna 1956 Saarin liitto liittyi osaksi Saksan liittotasavallan jalkapalloliittoa, kun Saar oli kansanäänestyksellä päättänyt liittyä liittotasavaltaan. Saarin joukkueessa pelasi sen historian aikana kaikkiaan 42 pelaajaa.


title: Kajaanin paperitehdas

text: Kajaanin paperitehdas oli Kajaanin Tihisenniemellä sijainnut UPM-Kymmene-konserniin kuulunut tuotantolaitos, joka toimi 30. lokakuuta 1919 – 17. joulukuuta 2008. Tehtaassa oli lopettamisvaiheessa kolme paperikonetta ja se oli UPM:n mittakaavassa keskimääräistä suurempi paperitehdas. Se on myös suurin Suomessa suljetuista paperitehtaista ja oli toimiessaan eräs Euroopan suurimmista sanomalehtipaperitehtaista.


title: Kajaanin paperitehdas

text: Paperitehdas perustettiin vuonna 1919, mutta kemiallisen puunjalostuksen perinteet Kajaanissa ulottuvat vuoteen 1909, jolloin Pohjois-Suomen ensimmäinen sellutehdas, Kajaanin sellutehdas aloitti toimintansa. Yritys toimi aiemmin nimillä Kajaanin Puutavara Osakeyhtiö ja myöhemmin Kajaani Oy vuoteen 1989 saakka, jolloin Yhtyneet Paperitehtaat Oy osti Kajaani Oy:n. Tehtaan ensimmäinen paperikone PK1 oli toiminnassa vuosina 1919–1983. Kone myytiin vuonna 1988 Kiinaan, jossa se on edelleen toiminnassa. Myös sellutehdas lopetettiin 1980-luvun alussa. Tehdasalueella on myös vuonna 1907 toimintansa aloittanut saha, joka jatkaa toimintaa paperitehtaan lopettamisen jälkeen.


title: Kajaanin paperitehdas

text: Tehtaan yhteydessä toimii lisäksi Kainuun Voima Oy:n höyryvoimala, joka toimittaa tehtaalla tarvittavan prosessihöyryn lisäksi suurimman osan Kajaanin kaupungissa tarvittavasta kaukolämpöenergiasta. UPM-Kymmene Oyj luopui omasta höyryvoimalastaan vuonna 1999 ja tarvittava prosessihöyry ostettiin Kainuun Voiman höyryvoimalaitokselta tehtaan lopettamiseen saakka. UPM omistaa Kainuun Voimasta 50 prosenttia ja toinen 50 prosenttia on Kajaanin kaupungilla. Paperitehdas oli suurin yksityinen työnantaja Kajaanissa. Tehdasalueella on myös tehdasalueen paloasema, UPM:n metsäosaston toimistoja, tuoreveden ottamo, jäteveden puhdistuslaitos, kytkinkenttä, korjaamotiloja, punnitus- ja mittaus-asema ja Kajaanin saha.


title: Kajaanin paperitehdas

text: Hasetec Oy:llä on liimahirsiaihiotehdas Tihisenniemellä entisessä sahan höyläämörakennuksessa. Tehdas on toiminut Kajaanissa keväästä 2008 alkaen. Myös Huurinainen Oy:llä on toimintoja (polttojätteen murskausta) alueella. Lisäksi alueelle on tulossa lukuisia toimijoita tehtaan lopettamisen jälkeen. Alue on nimetty Renforsin Ranta -yritysalueeksi. Näistä merkittävimmät ovat Empower, SOK ja Protacon.


title: Kajaanin paperitehdas

text: Kajaanissa valmistettiin loppuvaiheessa SC-aikakauslehtipaperia, MFS-erikoissanomalehtipaperia ja sanomalehtipaperia (news), jotka olivat halvimpia markkinoilla olleita paperilaatuja. Kajaanissa valmistetulle paperille on painettu muun muassa Kainuun Sanomat, Helsingin Sanomat, Kaleva, Pohjolan Sanomat, Lapin Kansa ja Pirkka, Etelä-Suomen Sanomat. Myös saksalainen Bild der Frau ja italialainen Life Style on painettu kajaanilaiselle paperille. Massanvalmistuslinjoista SC-hiomon (SGW) kapasiteetti oli 125 000 t/a ja painehiomon (PGW) 130 000 t/a. Kuumahierrettä valmistavan TMP1:n kapasiteetti oli 85 000 t/a ja TMP2:n kapasiteetti 230 000 t/a. Paperikone 1:llä oli myös oma hiomo aina PK2:n valmistumiseen saakka. Lisäksi tehtaalla oli vuosina 2007-2008 mäntykuitua käyttävä koelinja.


title: Kajaanin paperitehdas

text: Kajaanin paperitehdas koostui kahdesta osasta: vanhasta paperitehtaasta (PK1) ja uudesta paperitehtaasta (PK2, PK3, PK4), joka jakautui kahteen osaan: PK2 ja PK3 yhteinen halli sekä erillinen halli PK4:lle..


title: Kajaanin paperitehdas

text: Paperikone:


title: Kajaanin paperitehdas

text: Ruotsalaisen Karlstads Mekaniska Verkstadin valmistamassa PK1-paperikoneessa oli korkeapaineperälaatikko. Kiillotukseen käytettiin Appleton-kiillotuskalanteria, rullaus tapahtui Jagenberg-rullaimella ja arkeiksi paperit leikattiin Hamblet-Maxon-arkkileikkurilla.Uuden paperitehtaan koneiden (PK2, PK3, PK4) yhteinen kapasitetti oli noin 640 000 tonnia vuodessa. Paperikoneiden kapasiteettia oli tarkoitus kasvattaa investoinnein ja toimintaa tehostamalla 665 000 tonniin vuodessa vuoteen 2010 mennessä, mutta tehtaan lopettaminen lopetti nämä suunnitelmat. Paperikone PK4 pysäytettiin 27.2.2008 kymmeneksi kuukaudeksi, mutta tehtaan lopettamisen myötä seisokki muuttui pysyväksi. Konetta pidettiin usean kuukauden ajan muutaman päivän käynnistysvalmiudessa.


title: Kajaanin paperitehdas

text: Paperikoneet:


title: Kajaanin paperitehdas

text: Superkalanteroitu aikakauslehtipaperi (SC):


title: Kajaanin paperitehdas

text: Erikoissanomalehtipaperi (MFS):


title: Kajaanin paperitehdas

text: Sanomalehtipaperi (News):Kajaanin paperitehtaan pääasiallinen raaka-aine oli Kainuusta saatu kuusipuu. Tuonnin osuus Venäjältä oli vähäinen. Tehdas käytti paperin-valmistukseen noin 1,4 miljoonaa kuutiometriä puuta vuodessa. Puu tuotiin tehtaalle noin 150 km:n säteeltä Pohjois-Pohjanmaalta, Kainuusta, Pohjois-Karjalasta sekä Pohjois-Savosta. Kuusirankojen lisäksi raaka-aineena käytettiin lähialueen sahoilta saatua kuusihaketta, jonka osuus koko raaka-aineesta oli noin 25 %.


title: Kajaanin paperitehdas

text: Paperin valmistuksessa tarvittava raakavesi otettiin Kajaaninjoesta. Prosessista tulevat jätevedet käsiteltiin tehtaan puhdistamolla mekaanisesti ja biologisesti, minkä jälkeen puhdistettu vesi johdettiin takaisin jokeen.


title: Kajaanin paperitehdas

text: UPM-Kymmene Oyj toteutti mäntykuidun käyttökokeilun paperinvalmistuksessa Kajaanin tehtaalla vuosina 2007-2008. Mäntyä oli jo aiemmin kokeiltu Kajaanin tehtaalla useamman vuoden ajan. UPM kehitti menetelmän, jonka avulla paperinvalmistuksessa haitallinen männyn pihka saatiin pilkottua otsonilla UPM:n ja saksalaisen ITT Wedecon kehittämässä menetelmässä. Mäntyhanke Otzo8 alkoi maaliskuussa 2008 ja tuotannon testaus aloitettiin kuusella. Männyn käyttöä lisättiin asteittain. Kajaanin tehdas oli sulkemisvaiheessa ainoa mäntypaperin valmistaja maailmassa. Investointi maksoi 11,3 miljoonaa euroa.


title: Kajaanin paperitehdas

text: Koetulokset olivat myönteisiä, mutta mäntypaperilla on vieläkin haasteita voitettavana. Yksi ongelma on sen vaaleus. Myös paperiprosessin pihkanpoiston tehokkuus vaatii vielä kehittelyä. Pihkaisuus on rajoittanut männyn käyttöä paperinvalmistuksessa. Mänty on uusi vaihtoehtoinen puulaji mekaanisen massan valmistukseen ja sen oli tarkoitus olla merkittävä kilpailutekijä tehtaalle. 24.7.2008 UPM Ilmoitti jatkavansa mäntykoeajoja paperikone PK3:lla. Lopettamisilmoituksen yhteydessä 10.9.2008 UPM ilmoitti lopettavansa mäntykokeilun raaka-aineiden hintamuutoksista johtuen.


title: Kajaanin paperitehdas

text: Tehtaalla toteutettiin koko sen olemassaolon aikana useita kehitysprojekteja. Viimeisimpiä niistä olivat esimerkiksi:17.12.2007 UPM ilmoitti, että Kajaanin tehtaalla suljetaan sanomalehtipaperia tuottava paperikone PK4 kymmeneksi kuukaudeksi 26.2.2008 alkaen. Sulkemisen perusteena oli konsernitasolla tehty kattava analyysi jokaisesta paperikonelinjasta. Analyysissa tarkasteltiin jokaisen paperikonelinjan tuotteita, tuotantotekniikkaa ja kustannusrakennetta.


title: Kajaanin paperitehdas

text: 21. heinäkuuta 2008 Kauppalehti uutisoi Kajaanin paperitehtaan olevan kahdeksan uhanalaisen tehtaan joukossa Suomessa Venäjän puutullien vuoksi. Samaa olivat uutisoineet myös Tekniikka & Talous sekä Taloussanomat aiemmin vuosina 2007 ja 2008. Vuonna 2008 lakkautushuhut voimistuivat merkittävästi ja 10.9.2008 UPM ilmoitti Kajaanin paperitehtaan lopettamisesta jouluun mennessä. Tehdas suljettiin 17.12.2008.


title: Kajaanin paperitehdas

text: Tehdas lopetettiin kalliista energia-, kuitupuu- ja kuljetuskustannuksista johtuen. Merkittävänä tekijänä lopettamiseen liittyen olivat myös tehtaan valmistamat halvimmat paperilajit, joista saatu tuotto oli pieni. Myös kyseisten papereiden kysyntä oli laskeva ja pääsääntöisesti ko. lajit valmistetaan kierrätyskuidusta. Tehdas oli myös tappiollinen.Lisäksi tehdas oli mukana eurooppalaisessa vapaaehtoisessa ympäristöasioiden hallintajärjestelmässä EMASissa.


title: Kajaanin paperitehdas

text: Tehtaalla työskenteli loppuvaiheessa noin 535 henkilöä (vuonna 2006 720, vuonna 2007 577) ja yhteensä UPM työllisti Kajaanissa noin 1000 henkilöä. Naisia on koko henkilöstömäärästä oli 16 %.


title: Kajaanin paperitehdas

text:
UPM:n Kajaanin yksiköiden henkilöstön tiedotuslehtenä on huhtikuusta 2008 alkaen ollut Tihinen-niminen A4-kokoinen paperijulkaisu. Tihinen korvasi aiemman Kajaanin kuulumisia-lehden (aikaisemmin ), joka oli ilmestynyt yli 65 vuotta vuodesta 1942. Vuosina 1975-1989 ilmestyi lisäksi Kajaviesti, Kajaani Oy:n sisäinen tiedotusviesti.UPM-Kymmene Oyj:n nykyinen toimitusjohtaja Jussi Pesonen toimi SC-paperitehtaan (PK2) johtajana vuosina 1993–1998. Kari Pasanen toimi SC-paperitehtaan johtajana vuosina 1998-2002.Kajaanin paperitehdas osti tarvitsemansa höyryn Kainuun Voima Oy:n höyryvoimalaitokselta, jossa on pää- ja varakattila. Kajaanin paperitehtaan oma höyryvoimala poistui käytöstä vuonna 1999. Vesivoimalat oli myyty Kainuun Voimalle jo aiemmin 1990-luvulla. Kajaanin paperitehdas oli Suomen neljänneksi suurin sähkönkuluttaja. Sähköenergiaa tehtaalla kului vuosittain noin 1 400 GWh ja lämpöä noin 800 GWh.
Poistetut kattilat:


title: Kajaanin paperitehdas

text: Vanha höyryvoimala purettiin 2000-luvun alussa. Höyryvoima-asemalta ohjattiin myös Katerman, Kallioisen, Koivukosken ja Ämmäkosken vesivoimalaitoksia.


title: Kajaanin paperitehdas

text: Alkuperäisessä höyryvoimalassa oli vuonna 1910 5 kattilaa, jotka oli suunniteltu tuottamaan höyryä sellutehtaalle. Nämä kattilat poistettiin vuonna 1941. Vuonna 1922 hankittiin hilikäyttöinen kattila. Vuonna 1925-1927 rakennettiin kokonaan uusi höyryvoima-asema, johon myös nykyinen tiilinen savupiippu kuului. Vuonna 1932 hankittiin suurtehohöyrykattila, jonka tulipinta oli 397 m² Kaikki nämä kattilat poistettiin jo aiemmin. Vuonna 1978 höyryvoimalan teho oli 216 MW, josta kattila 5:n teho oli 110 MW.


title: Kajaanin paperitehdas

text: Poistetut turbiinit:


title: Kajaanin paperitehdas

text: Vuonna 1978 käytössä olleiden turbiinien yhteisteho oli 41,9 MW, josta pääosan mudosti 25 MW pääturbiini.Turbiineihin oli yhdistettynä generaattorit sähkön tuottamista varten.


title: Kajaanin paperitehdas

text: Tehtaalla oli oma tehdaspalokunta, jonka virallinen nimi oli UPM-Kajaanin Tehdaspalokunta (TPK). Tehdaspalokunta toimi kaikkien UPM:n Kajaanin yksiköiden (aik. Kajaani Oy:n ja myöh. Yhtyneet Paperitehtaat Oy:n Kajaanin yksiköiden) tarpeita varten ja sillä oli sopimus myös Kainuun Pelastuslaitoksen kanssa ulkopuolisista avustustehtävistä.


title: Kajaanin paperitehdas

text: Palokunnalla oli käytössään ainakin seuraava ajoneuvokalusto:Tehdaspalokunta toimi tehdasalueella sijaitsevan vanhan pääportin vieressä olevalla paloasemalla. Tehdaspalokunta lakkautettiin tammikuussa 2009. Siihen kuului 15 miestä, joista 2 oli päätoimisesti palokuntaan kuuluvia.Tehtaan vanha punatiilinen osa purettiin höyryvoimalan lopetettua toimintansa 2000-luvulla oltuaan sitä ennen suurilta osin käyttämättömänä runsaat parikymmentä vuotta paperikone ykkösen ja sellutehtaan lopettamisen jälkeen. Myös alueen kokonaiskuvaa hallinnut vanha höyryvoimala (kattilat 4 ja 5) on purettu. Entinen sellupaalivarasto toimii nykyään sahan varastona ja osaa vanhoista sellukattiloista käytettiin höyryakkuina. Nyttemmin höyryakuksi on muutettu höyryvoimalan entinen raskasöljysäiliö. Säilytettyjä rakennuksia ovat vanha paperikonesali (PK1) ja konepajarakennus sekä aluetta hallitseva punatiilinen vanhan höyryvoimalan savupiippu. Myös vedenottamo toimii edelleen vanhoissa rakennuksissa.


title: Kajaanin paperitehdas

text: Kajaanin tehtaan slogan oli pitkään "Perinteet - osaaminen - laatu". Sittemmin ne olivat yhtenevät UPM-Kymmene Oyj-konsernin arvojen kanssa. (We lead - we learn).


title: Kajaanin paperitehdas

text: Kajaanin paperitehtaalle on myös suunnitteilla uusi supertietokone, jonka omistaa Tietotekniikan Keskus CSC Oy. Supertietokoneen ja palvelinkeskuksen tilojen rakennustyöt alkavat tämän vuoden syksyllä. Keskus käynnistyi vuoden 2012 alkupuolella. Kustannusarvio on noin 60 miljoonaa.


title: Nurmon Jymy (pesäpallo)

text: Nurmon Jymy on pesäpalloseura Seinäjoen Nurmossa. Nurmon Jymyn pesäpallon edustusjoukkue pelasi aina vuoteen 2012 asti Suomen pääsarjatasolla Superpesiksessä ja kakkosjoukkuekin Suomensarjassa. Kauden jälkeen Nurmon Jymy perusti yhdessä Seinäjoen Maila-Jussien uuden pesäpallon erikoisseuran, Jymy-Jussit, joka vastaa edustusjoukkueen toiminnasta Superpesiksessä. Seura pelaa kotiottelunsa Hyllykallion Skaala-areenalla. Seuran yleisöennätys on vuoden 2005 finaaliottelusta Kiteen Palloa vastaan. Kyseistä ottelua oli seuraamassa 4 290 katsojaa. Kesällä 2005 Nurmon Jymy saavutti miesten Superpesiksessä hopeaa, 2006 viidennen sijan ja 2007 neljännen sijan.


title: Nurmon Jymy (pesäpallo)

text: Nurmon Jymy perustettiin 5. toukokuuta 1925. Jymy valittiin useiden nimiehdotusten joukosta. Tuolloin nuorisoseurojen yhteydessä toimineet Ylipään Kaverit ja Alapään Koitto yhdistyivät. Niiden taloudellinen tilanne oli vaikea. Yhdistymisen takana oli monia tärkeitä henkilöitä, kuten Kustaa Pihlajamäki ja Kyösti Luukko. Seuran ensimmäiseksi puheenjohtajaksi valittiin Viljo Peltola. Jo ennen Jymyn aikaa Nurmossa oltiin kiinnostuneita ensin pitkäpallosta ja sitten pesäpallosta. Nurmolaiset harrastivat lajeja suojeluskunnissa ja jo vuonna 1924 nurmolaiset ottivat ensimmäisen piirinmestaruutensa pesäpallossa. Samana vuonna oli lähellä tulla jo suojeluskuntien mestaruus, joka vastasi SM-kultaa. Seuraava vuosi toi mukanaan ylivoimaisen piirin mestaruuden. Nämä mestaruudet eivät kuitenkaan tulleet vielä Nurmon Jymyn alaisuudessa. Kaikkiaan nurmolaiset voittivat kuudesti piirinmestaruuden vuoteen 1931 mennessä.


title: Nurmon Jymy (pesäpallo)

text: Vuonna 1926 Jymy oli mukana ostamassa Etelä-Pohjanmaan Hevosjalostusliiton kilparataa eli Pihlajamäen rataa, joka soveltui myös pesäpallon sisarlajin eli pitkäpallon pelaamiseen. Kuitenkin vasta 1930-luvulla pesäpalloa alettiin pelata Jymyn nimissä. Vuonna 1931 Jymy osallistui ensimmäistä kertaa SVUL:n pesäpalloliiton sarjoihin. Heti ensimmäisenä vuonna Jymy voitti B-sarjan, mutta ei päässyt valtakunnalliseen A-sarjaan, koska jäi alueitten voittajien sarjassa neljänneksi. Jymy oli kuitenkin voittanut alkulohkonsa ja perään myös Etelä-Pohjanmaan loppusarjan, joten ensimmäinen sarjakausi toi kuitenkin Etelä-Pohjanmaan aluemestaruuden. Historian ensimmäisen virallisen ottelunsa Jymy oli pelannut Seinäjoen Urheilijoita vastaan 12. heinäkuuta 1931 voittaen ottelun 11–6. Historian ensimmäisessä Jymyn joukkueessa pelasivat A. Maunula, O. Peltola, Paavo Pihlajamäki, H. Latikka, M Jaskari, A. Yli-Jaskari, Hermanni Leppilahti, V. Leppilahti ja T. Myllymäki.


title: Nurmon Jymy (pesäpallo)

text: Kauden 1933 joukkue joutuikin aloittamaan B-sarjan b-ryhmässä. Siinä joukkue sijoittui omassa lohkossaan kolmanneksi. Koko b-ryhmässä tuo tarkoitti sijoja 5–6.. Seuraava kausi oli vielä huonompi, kun joukkue hävisi SMJ:n kolmosjoukkueellekin. Tuokin kausi toi lohkossa sijan kolme. Kaudet 1935-1938 pelattiin alueen b-ryhmässä, mutta sarjamuutosten takia sarja oli valtakunnallinen. Kaudella 1935 tuli lohkossa toinen sija, mutta jatko-otteluihin ei ollut asiaa. Myös vuosi 1939 meni Jymyltä valtakunnan sarjassa, joka oli Suomen neljänneksi korkein sarjataso. Siinä joukkue sijoittui lohkossaan toiseksi.


title: Nurmon Jymy (pesäpallo)

text: Sota-aikana ei Jymyssä pelattu, vaan kamppailuja pesäpallossakin käytiin ainoastaan sotilasdivisioonien kesken. Jymyn pesäpalloilijat menettivät pelaajistaan Viljo Leppilahden sodassa.


title: Nurmon Jymy (pesäpallo)

text: Sodan jälkeen jo vuonna 1945 Jymyn joukkue pelasi hyvin ja sama meno jatkui seuraavallakin kaudella. Vuonna 1945 Jymy nimittäin voitti maakuntasarjan ja nousi näin Suomen toiseksi korkeimmalle sarjatasolle. Saavutettu asema toiseksi korkeimmalla tasolla Suomensarjassa pidettiin ja päästiin jopa karsimaan mestaruussarjaan, kun pohjoislohkossa Jymy nousi heti sarjan toiseksi. Mestaruussarjan karsintalohkossa Jymy jäi kuitenkin kolmanneksi eikä päässyt jatkokarsintaan. Itse joukkue pelasi vaihtelevalla menestyksellä Suomi-sarjaa vuoteen 1954 asti. Viitteitä Jymyn tulevasta menestyksestä saatiin jo vuonna 1947, kun joukkue kaatoi maakunnan ykkösjoukkueen SMJ:n. Itse sijoitus lohkossa oli neljäs ja vuonna 1948 seitsemäs. Vuonna 1949 Jymy osoitti taas pientä nousua sijoittumalla länsilohkon kolmanneksi vain kahden pisteen päähän lohkovoiton ottaneesta Kauhajoen Karhusta. Noihin aikoihin Jymyn kotikenttänä toiminutta Haalin kenttää kunnostettiin lähes vuosittain 1950-luvun vaihteessa, koska se oli mennyt sota-aikana huonoon kuntoon.. Innostus oli kova ja vuonna 1949 Jymyllä oli seitsemän joukkuetta, joista Jymyn kakkosjoukkue voitti maakuntasarjan. Samalla Jymy palkittiin alueen parhaana pesäpalloseurana. Vuosina 1949 ja 1950 Jymy voitti piirinmestaruuden. Vuonna 1949 voimaan tullut sopimus Kouran Louhen kanssa toi Jymyyn pelaajia Kourasta ja Louhi toimi välillä jopa Jymyn kolmosjoukkueena.


title: Nurmon Jymy (pesäpallo)

text: Kaudella 1950 Jymy kuului sarjan keskikastiin, mutta vuoden 1951 toinen sija toi jälleen paikan mestaruussarjan karsintoihin. Niissä jymy kuitenkin hävisi kaikki ottelunsa ja nousu jäi haaveeksi. Vuonna 1951 Suomensarjassa pelannut Jymy sai kuitenkin ensimmäistä kertaa pelaajansa Itä-Länteen Jussi Kitinojan oltua mukana. Seuraavat vuodet toivat sijat neljä ja kolme. Jälkimmäisenä vuonna Jymy löi lohkossaan ylivoimaisesti eniten juoksuja.


title: Nurmon Jymy (pesäpallo)

text: Hieman yllättäenkin Jymy nousi mestaruussarjaan vuonna 1954, vaikka piirinmestaruuskisoissa ei saatu edes mitalia. Jymy sijoittui länsilohkossa toiseksi ja selviytyi siten niin sanotuille karsinnan kolmosmarkkinoille eli karsinnan viimeiseen vaiheeseen. Tämä johtui siitä, että kauden lopussa länsisarjan voittanut Ilmajoen Kisailijat voitti mestaruussarjakarsinnan, jolloin saman alkulohkon kakkonen pääsi suoraan viimeiseen vaiheeseen. Jymy löikin ensin eteläsarjan kakkosen Puna-Mustat lukemin 7-4 ja Oulun Pyrintö kaatui samoin numeroin. Sarjanousu ensimmäistä kertaa maan pääsarjaan varmistui. Myös kesän turnaukset, kuten Lakeuden Suurkisat ja Vimpelin maljakilpailu menivät hyvin. Jymyn kakkosjoukkuekin nousi ykkösjoukkueen paikalle Suomi-sarjaan. Sen tilalle maakuntasarjaan taas nousi Jymyn kolmosjoukkue.


title: Nurmon Jymy (pesäpallo)

text: Historian ensimmäisen pääsarjaottelunsa Jymy pelasi 15. toukokuuta 1955 Lahdessa Maila-Veikkoja vastaan häviten 12–4. Ensimmäinen sarjapiste tuli seuraavan kierroksen tasapelillä Jyväskylän Veikoilta, kun ensimmäistä kotiottelua oli seuraamassa 800 päinen yleisö. Historiallinen voitto tuli vasta neljännellä kierroksella Kouvolan Pallonlyöjät vastaan luvuin 6–3. Ensimmäinen vuosi mestaruussarjassa ei olisi kuitenkaan voinut paljon paremmin mennä. Jymy sijoittui nimittäin heti neljänneksi vain pisteen päähän pronssimitaleista. Seuraava kausi oli kuitenkin unelmien täyttymys ja seura saikin juhlia ensimmäistä SM-mitaliaan. Tiukassa taistelussa Nurmo jäi ainoastaan pisteen päähän Suomen mestaruuden voittaneesta Jyväskylän Kiristä. Hopeajoukkueen kanssa Jymy oli tasapisteissä. Kaikkiaan joukkue keräsi 23 pistettä. Ratkaisuotteluksi muodostui kamppailu Jymy–Kiri, jonka Kiri voitti lukemin 5–4. Jymy oli johtanut peliä vielä kahdeksannessa vuoroparissa 4–1. Joukkueeseen kuuluivat Jussi Kitinoja, Kustaa Rasku, Juho Niemistö, Martti Yli-Jaskari, Veikko Lahti, Veikko Martikkala, Armas Latikka, Esa Risku, Ville Ritari, Sakari Mannila ja Erkki Kurikka, joka toimi myös pelinjohtajana. Tuosta joukkueesta Martikkala voitti koko sarjan lyöjäkininkuuden ja Kustaa Rasku valittiin vuoden lukkariksi. Lisäksi kolme pelaajaa pääsi pelaamaan Itä-Länteen.


title: Nurmon Jymy (pesäpallo)

text: Tämän jälkeen alkoi kuitenkin alamäki. Vuonna 1957 Jymy sai vielä viidennen tilan voitettuaan kahdeksan 14:a ottelustaan. Seuraavalla kaudella sijoitus oli pykälää heikompi. Kausi oli kuitenkin hyvä sillä sarja oli todella tasainen. Jymy jäikin ainoastaan kahden pisteen päähän hopeasta ja pisteen päähän mitalista. Vuosittainen laskutrendi jatkui vuonna 1959, kun sijoitus oli yhdeksäs. Vuoden 1960 12. sija pudotti Jymyn sarjatasoa alemmas. Tätä ei pelastanut edes se, että Jymyn kotikenttä oli vuonna katettu tiilimurskalla ja, että katsomorakennelmat oli uusittu.


title: Nurmon Jymy (pesäpallo)

text: Kaudeksi 2008 Jymyn osallistuminen Superpesikseen oli vaakalaudalla, kun sen pitkäaikainen pääyhteistyökumppani Värimiehet Oy vähensi seuran tukemista. Syynä oli, että Nurmon kunta oli linjannut valtatie 19 ohikulkutien kulkemaan Hyllykallion kertunlaakson kautta, jossa asui Värimiesten työntekijöitä. Värimiehet aloitti Jymyn tukemisen vuonna 1980 ja oli ennen vuotta 2008 ollut 10 edellistä vuotta seuran pääsponsori. Viimeiset vuodet se oli hankkinut 70% Jymyn budjetista, mutta kaudeksi 2008 sen vähensi osuutensa kymmenykseen tästä.


title: Nurmon Jymy (pesäpallo)

text: Vuonna 2012 Seinäjoen Maila-Jussit ja Jymy yhdistivät miesten joukkueensa, Jymy-Jusseiksi.Molemmat seurat jatkoivat junioripuolella normaalisti B-junioreihin asti ja kasvattavat pelaajia uuden seuran tarpeisiin. Seuraan alaisuuteen siirtyi Superpesis-, Ykköspesis- ja A-Poikien Superpesisjoukkue.Nurmon Jymyn pesäpallotoiminnasta vastaa Nurmon Jymy ry:n pesäpallojaosto. Pesäpallojaoston puheenjohtajana toimii kaudella 2010 Heikki Riikilä.


title: Nurmon Jymy (pesäpallo)

text: Superpesisjoukkueen budjetti kaudella 2007 oli 367 000 €. Kaudella 2006 budjetti oli 358 000 €. Vuonna 2005 budjetti oli 307 000 euroa. Kaudella 2008 Suomensarjajoukkueen budjetti oli 10 000 ja katsojatavoite 75 henkilöä ottelua kohden. Kaikkiaan Jymyn budjetti oli noin 400 000 euroa, josta Superpesisjoukkue vei noin 350 000 euroa. Kaudella 2009 Jymyn budjetti oli 389 000 euroa, josta pelaajabudjetin osuus oli 166 000 euroa.


title: Nurmon Jymy (pesäpallo)

text: Nurmon Jymyllä on nykyään toiseksi eniten junioreita Suomessa. Vain Seinäjoen Maila-Jussit on suurempi kasvattajaseura. Historiansa ensimmäisen mestaruuden Jymy otti vuonna 1955, kun seuran A-juniorit voittivat kultaa. Joukkue uusi saman tempun seuraavana vuonna. Kaikkiaan Nurmon Jymyn joukkueet olivat kauden 2010 jälkeen saalistaneet yhteensä 40 kultaa, 35 hopeaa ja 33 pronssia. Jymy nousi kaikkien aikojen kolmantena seurana yli sadan mitalin vuonna 2008 lukeman oltua 101.


title: Nurmon Jymy (pesäpallo)

text: Nurmon Jymy on saavuttanut Suomen pääsarjassa kolme mitalia, joista kaksi on pronssia ja yksi hopea. Pronssiset mitalit on saavutettu vuosina 1956 ja 2008. Hopeinen mitali on vuodelta 2005. Pesäpallon Suomen Cupin Jymy on voittanut vuonna 1978. Lisäksi Jymyllä on ennen pesäpallokautta pelattavasta Hallipesiksestä neljä mitalia: hopeaa vuosilta 2004 ja 2005 ja pronssia vuosilta 2006 ja 2007.


title: Aleksandr Martynjuk

text: Aleksandr Akimovitš Martynjuk (, s. 9. marraskuuta 1945 Moskovassa, Neuvostoliitossa) on venäläinen entinen jääkiekkoilija, pelipaikaltaan hyökkääjä. Hän pelasi 45 ottelua tehden 24 maalia Neuvostoliiton maajoukkueesa 1960- ja 1970-luvuilla ja 410 Neuvostoliiton mestaruussarjan ottelua. Martynjuk teki harvinaisen "comebackin" palaamalla 45-vuotiaana Neuvostoliiton maajoukkueseen pelaamalla 3 maaottelua Tšekkoslovakiaa vastaan vuonna 1990. Seuratasolla hän edusti Spartak Moskovaa. Martynjuk pelasi Summit Series -otteluissa Kanadaa vastaan vuonna 1972.


title: Aleksandr Martynjuk

text:
Vuoden 1973 jääkiekon MM-kisoissa hän teki maailman ennätyksen. USSR vs. West Germany pelissä 08.04.1973 Aleksandr teki huikeat 8 maalia.
Samoin vuonna 1973 hänet valittiin Russian and Soviet Hockey Hall of Fame jäseneksi.


title: The 13th Floor Elevators

text: The 13th Floor Elevators oli yhdysvaltalainen rockyhtye, joka perustettiin Austinissa, Texasissa vuonna 1965. Yhtyettä pidetään psykedeelisen rockin edelläkävijänä, minkä lisäksi se oli olennainen osa 1960-luvun garage rock -ilmiötä. Yhtyeen laulusolisti Roky Erickson on rockin mystisimpiä kulttihahmoja.


title: The 13th Floor Elevators

text: 13th Floor Elevatorsin ensimmäinen single ”You’re Gonna Miss Me” (1966) jäi yhtyeen ainoaksi hitiksi. Se menestyi erityisen hyvin paikallisesti ja nousi Teksasissa listan toiseksi. Valtakunnallisella listalla albumi nousi sijalle 55. Myöhemmin kappale julkaistiin uudestaan "Nuggets"-kokoelma-albumilla.


title: The 13th Floor Elevators

text: Singleä seurasi esikoisalbumi "The Psychedelic Sounds of the 13th Floor Elevators" (1966), jolla ensisinglen suoraviivaisempi garage rock -tyyli oli saanut lisää psykedeelisiä vaikutteita. Albumia pidetään yleisesti kaikkien aikojen ensimmäisenä psykedeelisenä albumina.


title: The 13th Floor Elevators

text: Vuonna 1967 ilmestyi yhtyeen toinen albumi "Easter Everywhere", jonka jälkeen sisäiset ristiriidat ja huumeiden, erityisesti LSD:n ja kannabiksen, käyttö alkoivat enteillä yhtyeen loppua. Yhtyeen nauhoituksista koottiin vuonna 1968 albumit "Bull of the Woods" ja "Live".


title: The 13th Floor Elevators

text: Roky Erickson tuomittiin vuonna 1969 huumeiden hallussapidosta, mutta hän vältti vankilan menemällä mielisairaalaan. 1970-luvun puolivälistä lähtien hän on jatkanut levyttämistä epäsäännöllisesti.


title: Curlingin Continental Cup

text: Curlingin Continental Cup on vuosittain järjestettävä curlingturnaus, jossa Pohjois-Amerikka ja Eurooppa kilpailevat vastakkain. Kilpailumuoto on mukailtu golfin Ryder Cupista. Turnaus pidettiin ensimmäisen kerran vuonna 2002.


title: Curlingin Continental Cup

text: Turnaukseen osallistutaan kuudella joukkueella (kolme nais- ja kolme miesjoukkuetta). Turnausta ei järjestetä olympiavuosina.


title: Curlingin Continental Cup

text: Suomi edusti Eurooppaa vuonna 2006 joukkueella Markku Uusipaavalniemi, Kalle Kiiskinen, Jani Sullanmaa ja Teemu Salo.


title: Myllykoski (paperitehdas)

text: Myllykoski Oy, vuoteen 1971 Myllykosken paperitehdas, oli UPM-Kymmene -konserniin kuulunut tehdas Kouvolan Myllykoskella. Tehdas kuului vuosina 1920–1952 Yhtyneet Paperitehtaat Osakeyhtiöön, 1952–2011 Myllykoski-konserniin. Vuonna 2011 UPM-Kymmene Oyj osti tehtaan. Tehdas työllisti loppuvaiheessa noin 400 henkilöä. Tehtaan työntekijöitä edusti Paperiliiton Myllykosken osasto 35 r.y. Tehtaan viimeisenä pääluottamusmiehenä toimi Timo Byman. Työntekijöiden irtisanomisaika alkoi tammikuussa 2012 ja koneiden huolto- siivous- ja purkutyöt kestävät noin puoli vuotta. Viimeinen tehtaanjohtaja tehtaalla oli Timo Suutarla.


title: Myllykoski (paperitehdas)

text: Yhtyneet Paperitehtaat -konsernin seuraaja UPM-Kymmene Oyj sopi vuoden 2010 lopulla Myllykoski Paper Oy:n emoyhtiön Myllykoski Oyj:n ostamisesta. Kauppa sai EU:n kilpailuviranomaisten hyväksynnän 13.7.2011. UPM tiedotti 23.9.2011 saattaneensa loppuun prosessin Myllykoski Paperin 35 prosentin omistusosuuden ostamisesta M-Realilta . UPM sai näin vuoden 2011 aikana omistukseensa sekä Myllykoski Paperin että Myllykoski Oyj:n kokonaan. Elokuussa 2011 UPM ilmoitti tehtaan sulkemisesta vuoden 2011 loppuun mennessä.


title: Myllykoski (paperitehdas)

text: Vuonna 1924 Voith ehdotti tehtaan uusimista ja tarjosi rakennettavaksi 5 500 mm leveää suurta paperikonetta. Hanketta ei toteutettu. Myllykoskelle suunniteltiin myös kartonkikonetta 1940- ja -50 lukujen vaihteessa. Tämäkään hanke ei toteutunut. Tehtaan lakkauttamisen yhteydessä vuonna 2011 UPM on etsinyt tehtaalle uusiokäyttöä kartongin valmistajana. Tehtaan koneista PK4 ja PK6 sopisivat teoriassa kartonginvalmistukseen pienin muutoksin. PK7 ei sovi kartonkikoneeksi, koska siinä on kitaformeri.


title: Myllykoski (paperitehdas)

text: Suomen Bioetanoli Oy (SBE) ja UPM-Kymmene Oyj ovat käyneet neuvotteluita tehtaan ostamisesta ja muuttamisesta bioetanolilaitokseksi.


title: Myllykoski (paperitehdas)

text: Tehtaan osti Redeve Oy huhtikuussa 2018.